Dame i gospodo poslanici, poštovani gosti, otvaram 19. sjednicu Predstavničkog doma Parlamentarne skupštine Bosne i Hercegovine. Kao što je uobičajeno, pored poslanika na sjednicu sam pozvao naše redovne goste: predsjedavajućeg i članove Predsjedništva BiH, predsjedavajućeg i članove Savjeta ministara, predstavnike OHR-a, OSCE-a i drugih međunarodnih organizacija u BiH koji su izrazili interes da prisustvuju našim sjednicama, naravno i predstavnike određenih nevladinih organizacija. Prema izvještaju službe, konstatujem da je na sjednici prisutno 28 poslanika. Dio naših kolega je u susjednoj prostoriji i ima obavezu da obavi razgovor u vezi sa drugom tačkom dnevnog reda: Odobrenje imenovanja predsjedavajućeg Savjeta ministara, tako da su oni praktično tu u sali. Odsustvo sa današnje sjednice opravdao je gospodin Jozo Križanović i konstatujem da sjednica ima kvorum za punovažan rad i odlučivanje. Vi ste, dame i gospodo poslanici, jutros na klupe dobili dopunjeni prijedlog dnevnog reda sa dvije tačke, i to: Odobrenje imenovanja predsjedavajućeg Savjeta ministara kao drugu tačku, i Prijedlog rezolucije o borbi protiv nasilja nad ženama u porodici – podnosilac: poslanik Vinko Zorić. U pozivu ste dobili i mogućnost, odnosno nagovijestili smo mogućnost dopune dnevnog reda a Kolegijum kao i Prošireni kolegijum su se usaglasili u vezi sa ovim dopunama. Iz dnevnog reda smo isključili Poslanička pitanja i odgovore, sa mogućnošću da poslanici svoja pitanja predaju u pisanoj formi, ukoliko su ih pripremili i ona će biti proslijeđena odgovarajućim institucijama radi davanja odgovora. Na klupe ste dobili dopunjeni prijedlog dnevnog reda. Mi u Kolegijumu smo se usaglasili da napravimo pauzu od 12,00 sati do 14,30 zbog vjerskog obreda i prednovogodišnjih obaveza. Naime, u 13,30 ćemo imati mali koktel za poslanike, za zaposlene u Parlamentarnoj skupštini i predstavnike medija i ja ih ovim putem pozivam da se zajedno družimo u to vrijeme. Molimo vas, sve poslanike, da zbog ovako koncipiranog dnevnog reda vodite računa o efikasnosti u današnjoj raspravi i da današnji dnevni red uspijemo završiti u dogledno vrijeme. S druge strane, maloprije sam bio u susjednoj sali, gdje radi naša komisija. Dobio sama uvjeravanja od njih da će oni završiti dio posla koji se tiče njih, tako da ćemo moći punovažno da odlučujemo u vezi sa drugom tačkom dnevnog reda. 2 Otvaram raspravu o dnevnom redu. Uvaženi poslanik Bećirović, pa uvaženi poslanik Lijanović. Izvolite.
Poštovani predsjedavajući, uvažene kolege, cijenjeni predstavnici medija i ostali prisutni, na početku sjednice želim postaviti jedno principijelno pitanje ali koje je ujedno i pitanje poštivanja Poslovnika Predstavničkog doma kao i poštivanja zaključaka i odluka Predstavničkog doma Parlamentarne skupštine BiH. Naime, i Poslovnikom je ovdje zatraženo da imamo direktan TV prenos, odnosno to stoji u Poslovniku po kojem mi radimo. Mi smo kao Predstavnički dom obavili raspravu u vezi s tim pitanjem i također donijeli zaključak da imamo TV prenos i mene zaista interesuje - zašto je ova sjednica počela suprotno od zaključka ovog doma. Dakle, mi smo glasali o tome, suprotno od onoga šta piše u Poslovniku? To bih želio, prvo da dobijem odgovor na to pitanje. I drugo, predlažem da se u dnevni red današnje sjednice – ako ne današnje, onda odmah na narednoj sljedećoj sjednici – uvrsti usvajanje Prijedloga zakona o sportu u BiH, s obzirom da su nam i iz Vijeća ministara prije četiri-pet mjeseci govorili kako je hitno potrebno da taj zakon što prije dođe. Obavljena je i javna rasprava ali evo mjesecima već taj zakon ne dolazi ovdje u parlamentarnu proceduru. Kao poslanik, hoću da znam šta je razlog zašto taj zakon nije danas na poslaničkim klupama, a do jučer su nas ljudi iz Vijeća ministara ubjeđivali kako je nužno da ovaj parlament ubrza stvari kako bi BiH imala taj zakon i ne bi ušla u razne blokade u tom segmentu društva. Dakle, to predlažem kao dopunu dnevnog reda i tražim zaista jedno obrazloženje u vezi ovoga prvog što sam govorio. Dakle, to je propisao i Poslovnik, to je zaključio i Predstavnički dom. Ko to u ovom parlamentu ili ovoj zemlji želi građane ove zemlje da drži u mraku, u dezinformacijama, u neznanju? Mi smo već jednom o tome obavili raspravu i rekli da u svim evropskim zemljama ljudi imaju, i šire, priliku da prate rad parlamenata. Zašto to nemaju i građani BiH, kada je i Predstavnički dom Parlamentarne skupštine BiH odlučio da imamo direktan TV prenos? Zahvaljujem.
Zahvaljujem. Uvaženi poslanik Lijanović. Izvolite.
Poštovani predsjedatelju, kolegice i kolege zastupnici, uvaženi gosti, predlažem da se dopuni dnevni red sa Zakonom o carinskoj tarifi, predlagatelja Vijeća ministara. To sam predlagao i na Proširenom kolegiju ali sam dobio obrazloženje da zbog toga što nemamo izvješće Komisije to ne bi stavljali na dnevni red. Ja mislim da Komisija može u narednom periodu, tijekom pauze, dati svoje mišljenje, jer taj zakon je u proceduri već nekoliko mjeseci, a i želim podsjetiti na raspravu u Domu zadnjih nekoliko mjeseci, posebno prilikom usvajanja Sporazuma CEFTA, kada je većina nas obećala poljoprivrednicima i drugim proizvođačima u BiH da će izmijeniti Zakon o carinskoj tarifi kako bi olakšala njihovo poslovanje prilikom stupanja 3 Sporazuma CEFTA. Sporazum CEFTA je stupio 22.11. na snagu. Već negativne posljedice imamo, a obećanja i zagovaranja koja smo dali, na neki način, nisu ispunjena jer zakon još nije usvojen u ovom domu a isto tako zagovaranja da će entiteti osigurati značajne podsticaje za poljoprivredu, kako bi ublažili negativne posljedice CEFTA-e, isto se tako nisu desile, jer entitetski proračuni nisu izdvojili značajnija sredstva za iduću godinu. Mislim da opravdano nezadovoljstvo poljoprivrednika, prijevoznika i ostalih proizvođača jeste, jer ti ljudi čekaju Novu godinu u velikoj neizvjesnosti a mislim da imamo danas ovdje i prisutne predstavnike Udruženja poljoprivrednika i predstavnike Udruženja prijevoznika u BiH, pa predlažem i da im se da da se obrate kratko Domu kako bi ukazali na svoju tešku situaciju koju smo mi praktično prouzrokovali donošenjem određenih zakona i nedonošenjem određenih zakona. Hvala.
Zahvaljujem. Uvaženi poslanik Matić. Izvolite.
Gospodine predsjedatelju, uvažene kolegice i kolege zastupnici, poštovani članovi Vijeća ministara, gosti, ja predlažem da se iz predloženog dnevnog reda izostavi točka 7. Razlog je što smo na neposredno održanoj sjednici Povjerenstva za vanjske poslove, pred ovo zasjedanje Zastupničkog doma, donijeli Zaključak kojim pokrećemo inicijativu za održavanje zajedničke sjednice našeg Povjerenstva za vanjske poslove i adekvatnog povjerenstva Doma naroda, s obzirom da bi grupe prijateljstva trebale u sebi sadržavati i zastupnike Zastupničkog doma i izaslanike Doma naroda i da 8.1., kako predlažemo našim kolegama iz Doma naroda, održimo zajedničku sjednicu ova dva povjerenstva u 13,00 sati i pokušamo doći do usuglašenog prijedloga. Ukoliko to ne bude moguće iz bilo kojih razloga, članovi Povjerenstva za vanjske poslove ovog doma preuzimaju obvezu da će taj dan utvrditi naš prijedlog koji ćemo dati u proceduru Zastupničkog doma pa, ako budemo imali dva različita prijedloga u dva doma, doći će naknadno do usuglašavanja. Isto tako, predlažemo da se iz točke 9. izostavi davanje suglasnosti za ratificiranje Sporazuma između Vijeća ministara BiH i Vlade Islamske Republike Pakistan, s obzirom da nismo utvrdili mišljenje na sjednici Povjerenstva, iz prostog razloga što se iz resornog Ministarstva vanjske trgovine i ekonomskih odnosa nije pojavio nitko od predstavnika ovog ministarstva, iako su bili uredno pozvani. Hvala lijepa.
Zahvaljujem. S obzirom da ... nema više prijavljenih za raspravu, dozvolite da odgovorim na nekoliko pitanja. Naime, što se tiče prenosa sjednica od strane Javnog RTV servisa BiH, na sjednici prošloj, kada smo raspravljali o toj tački dnevnog reda, bila su direktna pitanja upućena direktoru i Upravnom odboru. Od njih smo dobili određena pojašnjenja u vezi sa time. Naša Komisija za 4 saobraćaj i komunikacije je u svojim zaključcima predložila Domu organizovanje jedne sjednice na kojoj će biti samo pitanje RTV servisa BiH i mislim da je to dobro vrijeme da o tome ponovo povučemo pitanje, znači prenosa sjednice direktnog, zašto smo vjerujte svi u Kolegijumu, ali određene tehničke mogućnosti i sama komunikacija sa RTV servisom BiH nas stavlja u ovu poziciju. Međutim, kao što vidite, TV ekipe su prisutne i ova se sjednica prenosi. S druge strane, Zakon o sportu? Imamo uvjeravanja da Komisija koju smo odredili da zajedno sa Ministarstvom civilnih poslova dođe do rješenja u vezi sa Zakonom o sportu je vrlo blizu da to rješenje donese i mislim da ćemo na idućoj sjednici imati taj zakon ali, kao što vidite, u prijedlogu dnevnog reda nijedan zakonski projekat danas nije stavljen, iz razloga koje smo objasnili na Proširenom koligijumu. Iz tog istog razloga, na Proširenom kolegijumu dali smo objašnjenje i uvaženom poslaniku Lijanoviću da osim toga što nismo danas stavljali zakonske projekte na dnevni red da ovaj njegov prijedlog ne može se staviti na glasanje jer ne postoji poslovnička mogućnost da se stavi prijedlog zakona bez izvještaja komisije. Mi taj izvještaj naše komisije nismo dobili do rasprave o dnevnom redu, tako da taj prijedlog ne možemo staviti na dnevni red, jer bi bio van Poslovnika. Kada govorimo o prijedlogu naše Komisije za spoljne poslove, mi jednostavno imamo, da kažem, mali problem sa Domom naroda u komunikaciji i sastavljanju zajedničke sjednice i smatrali smo da Predstavnički dom bi trebao da da grupe prijateljstava jer nam je to prioritetan posao. Mnogi dolaze u BiH, često od nas traže da kako su oni napravili grupe prijateljstava sa BiH i BiH da ljude, odnosno poslanike koji su zainteresovani za određene grupe prijateljstava i smatrali smo da Predstavnički dom bi trebao da to usvoji a da nakon toga Dom naroda, ako u nekoj drugoj formi to usvaja, da se onda poslije toga dogovaramo. Međutim, evo to je prijedlog naše komisije. Nemam ništa protiv da podržimo prijedlog naše komisije i da na idućoj sjednici stavimo te grupe prijateljstava. Evo, ja sam pokušao da objasnim dodatno u vezi sa ovim. Ako neko ima repliku? Uvaženi poslanik Bećirović pa Lijanović. Izvolite.
... da ova sjednica ide predviđenom dinamikom, zato ću vrlo kratko reći da se ne slažem sa Vašim obrazloženjem, gospodine predsjedavajući. Ja pitanje direktnog TV prenosa ne posmatram na takav način kao što ste Vi sada obrazložili. Za mene je to pitanje poštivanja Poslovnika ovog Predstavničkog doma kojeg mi moramo poštivati, je li, a posebno Vi, kao predsjedavajući! Za mene je to pitanje poštivanja zaključka ovog Predstavničkog doma kojeg je jedna vrlo jaka parlamentarna većina iz pozicije i opozicije izglasala da imamo direktan prenos. Dakle, za mene je to pitanje poštivanje Poslovnika i poštivanje zaključaka ovog doma i mi treba da pokažemo kako se odnosimo prema Poslovniku po kojem radimo i prema zaključcima koje smo donijeli. To je dakle moj pogled na to pitanje i, u svakom slučaju, zato što sam rekao da ne želim da ometam predviđenu dinamiku ove sjednice, to ćemo itekako pitanje otvoriti na prvoj narednoj i narednim sjednicama Parlamenta. Vezano za Zakon o sportu, zaista ne mogu, još uvijek ne mogu da prihvatim to obrazloženje, jer dobro se sjećam ljudi iz Vijeća ministara koji su nam govorili kako je taj zakon 5 potreban, kako mi ovdje u Parlamentu treba da ubrzamo određene postupke a sad, evo, prošlo je i tri mjeseca, prošla je i javna rasprava, prošlo je i prvo čitanje, mi taj zakon nemamo na poslaničkim klupama, što govori samo kako radi Vijeće ministara BiH. Hvala.
Moram da vas podsjetim da smo preko 30 amandmana na samoj komisiji usvojili u vezi sa tim zakonom i da što se tiče i Savjeta ministara i resornog ministarstva da su učinili sve da nađemo kompromis u vezi sa tih 30 amandmana. Uvaženi poslanik Lijanović. Izvolite.
... kratko pojašnjenje. Da li ovo obrazloženje koje je bilo na Proširenom kolegiju se odnosi i na sjednicu Doma? Znači, da li će se omogućiti da se Dom izjasni o ovom mom prijedlogu ili ne?
Mi u Kolegijumu smatramo da nemamo poslovničke mogućnosti da tačke koje po Poslovniku ne mogu da budu predložene za dnevni red – se o tome glasa. Ne mogu staviti na glasanje tačku koja nije pripremljena. Znači, za tačku dnevnog reda koju Vi predlažete je neophodno da imamo izvještaj ove komisije. Ja to ne mogu staviti na glasanje.
Ja bih onda predložio da nakon završetka ove sjednice pošto smatram da je ovaj zakon jako bitan i da ljudima koji nešto rade u ovoj zemlji bi trebali omogućiti da i oni u nekim normalnim uvjetima dočekaju Novu godinu, da nakon sjednice ove zakažemo novu sjednicu sa jednom točkom dnevnog reda, a da ovu komisiju obvežemo, u međuvremenu, da zasjeda i mislim da može u vrlo kratkom vremenu, evo kao što je i primjer izbor predsjedatelja Vijeća ministara, Komisija paralelno radi i imat ćemo to na dnevnom redu. Praktično, imamo sličnu situaciju. Mislim da je to puno važnije od našega koktela koji ćemo imati kasnije.
Vidite i Vaš prijedlog taj, ta vrsta prijedloga nije moguća po Poslovniku, s obzirom da je potrebno 24 sata za amandmansku fazu da bi se osporili amandmani koji se predlažu, tako da bi to dolazilo u mogućnost da se sutra zakaže sjednica. Ako taj prijedlog Vi predlažete da se sutra organizuje sjednica, onda bi mogli to da stavimo na glasanje. /kratko prekinuto snimanje/ 6
... tu sjednicu jer mislim da je jako, jako bitna točka dnevnog reda i da omogućimo i drugim ljudima da normalno čekaju Novu godinu kao što ćemo to i mi čekati. Hvala.
Zahvaljujem. S obzirom da nema više prijavljenih za ... Uvažena poslanica Rajilić. Izvolite.
Gospodine predsjedniče, dame i gospodo, nisam se mislila uključivati u ovu raspravu ali – gospodinu Jerku radi pojašnjenja – mi proceduralno, ne može Komisija ovo ni raspravljati, jer nismo dobili saglasnost Upravnog odbora Uprave za indirektno oporezivanje i ne možemo tu tačku staviti na dnevni red. Možemo ako ćemo kršiti Poslovnik, ako ćemo kršiti Ustav. Ako ćemo prekršiti Zakon o Upravi za indirektno oporezivanje, onda možemo, ali po ... Ja sam iz tog razloga i obavijestila Kolegij jednim pisanim aktom u kojoj se fazi nalaze obadva zakona koja su u Komisiji za vanjsku trgovinu i carine: znači i zakon o izmjenama i dopunama Zakona o carinskoj tarifi čiji je nosioc Komisija i ... izmjene i dopune ... Zakona o carinskoj tarifi Vijeća ministara. Rekla sam vrlo jasno da su obadva zakona u Upravnom odboru Uprave za indirektno oporezivanje, da oni trebaju dati svoje mišljenje. Mi smo danas na Komisiji i dobili preporuku Upravnog odbora Uprave za indirektno oporezivanje i svi oni koji hoće da se upoznaju sa tim mišljenjem mogu ga... Može biti čak i svim poslanicima dostavljen na sto da se vidi o čemu se radi. Znači, formalno-pravno mi nismo, bar po mom, ovo nije stav Komisije nego moj lični, nismo u mogućnosti to da uradimo. Hvala lijepo.
Zahvaljujem. S obzirom da nema više prijavljenih za diskusiju, zaključujem raspravu. Dajem prvo na glasanje prijedlog uvaženog poslanika Lijanovića da se sutra organizuje nova sjednica. Molim vas da se pripremite za glasanje. Možete da glasate sad! „Za“ sedam, „protiv“ 14, „suzdržanih“ osam. Ovaj prijedlog nije dobio potrebnu većinu. Sada ćemo glasati o prijedlogu naše komisije da se 7. tačka dnevnog reda skine, na način na koji su tražili iz Komisije za spoljne poslove da se organizuje ponovo sastanak sa Komisijom iz Doma naroda i da se ratifikacija sporazuma pod o) Sporazum između Savjeta ministara BiH i Vlade Islamske Republike Pakistan o formiranju Bosanskohercegovačko-pakistanske ekonomske komisije skine. Molim vas da se pripremite za glasanje. Ko je za prijedlog naše komisije? 7 Možete glasati sad! „Za“ 25, „protiv“ tri, „suzdržanih“ jedan. Konstatujem da smo prihvatili prijedlog naše komisije. Konstatujem da 19. sjednica Predstavničkog doma ima sljedeći 1. Zapisnici sa 17. i 18. sjednice Predstavničkog doma; 2. Odobrenje imenovanja predsjedavajućeg Savjeta ministara Bosne i Hercegovine; 3. Izvještaj Komisije Kolegija o nastojanju za postizanje saglasnosti o Prijedlogu zakona o izmjenama i dopunama Zakona o javnim nabavkama BiH (Zakon u drugom čitanju); 4. Izvještaj Komisije Kolegija o nastojanju za postizanje saglasnosti o Mišljenju Zajedničke komisije za odbranu i bezbjednost o Prijedlogu zakona o policijskoj strukturi u BiH – predlagači poslanici Drago Kalabić i Branko Dokić; 5. Izvještaj Komisije Kolegijuma o nastojanju za postizanje saglasnosti o Prijedlogu zaključka poslanika Bajazita Jašarevića, podnesenog na nastavku 18. sjednice Doma, u postupku rasprave o Prijedlogu zakona o izmjenama i dopunama Zakona o akcizama u BiH; 6. Prijedlog zaključka o vremenu glasanja o materijalima koji su na dnevnom redu sjednice Doma; 7. Prijedlog rezolucije o borbi protiv nasilja nad ženama u porodici – podnosilac poslanik Vinko Zorić; 8. Davanje saglasnosti za ratifikaciju a) Sporazuma o razvojnoj saradnji između Savjeta ministara BiH i Vlade Kraljevine Švedske, b) Sporazuma o uspostavljanju Mješovitog odbora za saradnju između Savjeta ministara BiH i Vlade Republike Mađarske, c) Sporazuma između Savjeta ministara BiH i Vlade Republike Bugarske o policijskoj saradnji, d) Sporazuma o vazdušnom saobraćaju između Savjeta ministara BiH i Vlade Države Katar, e) Sporazuma o finansiranju između Bosne i Hercegovine i Međunarodne asocijacije za razvoj (IDA) – Projekat poljoprivrede i ruralnog razvoja, f) Sporazuma o finansiranju između Bosne i Hercegovine i Međunarodne asocijacije za razvoj (IDA) – Projekat pripremljenosti za aviarnu influencu, g) Sporazuma o finansiranju između Bosne i Hercegovine i Međunarodne asocijacije za razvoj (IDA) – Dodatno finansiranje za Projekat urbane infrastrukture i pružanje usluga, h) Sporazuma između Savjeta ministara BiH i Vlade Ruske Federacije o uslovima uzajamnih putovanja državljana Bosne i Hercegovine i državljana Ruske Federacije, i) Sporazuma o reviziji sukcesije bilateralnih sporazuma između Bosne i Hercegovine i Republike Poljske, zaključenog razmjenom diplomatskih nota, j) Sporazuma o reviziji sukcesije bilateralnih sporazuma između Bosne i Hercegovine i Slovačke Republike, zaključenog razmjenom diplomatskih nota, 8 k) Sporazuma o reviziji sukcesije bilateralnih sporazuma između Bosne i Hercegovine i Češke Republike, zaključenog razmjenom diplomatskih nota, l) Sporazuma između Savjeta ministara BiH i Vlade Republike Crne Gore o saradnji u zaštiti od prirodnih i civilizacijskih katastrofa, m) Sporazuma između Savjeta ministara BiH i Vlade Republike Crne Gore o saradnji u borbi protiv terorizma, organizovanog kriminala, ilegalne trgovine narkoticima, psihotropnim supstancama i prekursorima, ilegalne migracije i ostalih krivičnih djela, n) Sporazuma između Bosne i Hercegovine i Međunarodne asocijacije za razvoj o izmjenama Sporazuma o razvojnom kreditu – Projekat razvoja i zaštite šuma, o) Ugovora o zajmu između Bosne i Hercegovine i Evropske banke za obnovu i razvoj – Kanalizacioni sistem Bijeljine, p) Ugovora o zajmu između Bosne i Hercegovine i Evropske banke za obnovu i razvoj – Projekat rekonstrukcije puteva, q) Evropske konvencije o prekograničnoj saradnji između teritorijalnih zajednica ili vlasti s protokolima. Prelazimo na usvojeni dnevni red. Prva tačka dnevnog reda su Ad. 1. Zapisnici sa 17. i 18. sjednice Predstavničkog doma
Gospodine predsjedavajući, koleginice i kolege, ja naravno nemam ništa protiv da mi ovu materiju uredimo na način kako ste vi to predložili i ja pozdravljam ovu vašu, hajde da kažem, inicijativu, je li. Vi ste to predložili ovde da Parlament usvoji kao formu zaključka, ali bih vas ja zamolio da – možemo mi i ovaku uraditi, nećemo napraviti grešku – ali bih vas zamolio da ovo danas Parlament podrži kao inicijativu Parlamenta i da zadužimo ili, ako hoćete, ad hoc komisiju neku ili Ustavnopravnu komisiju da nam do iduće sjednice precizno napravi prijedlog izmjena i dopuna Poslovnika, samo na ovu temu, jer da ne idemo sa promjenama Poslovnika zaključkom Parlamenta. Ništa nećemo izgubiti do iduće sjednice. Zadužiti, evo ja, ako nećete formirati ad hoc komisiju, onda evo ima, proberite koju god hoćete. Mislim, logično bi bilo da to bude Ustavnopravna komisija ako hoćete i Ustavnopravnu da se pripremi prijedlog izmjena koji bi na idućoj sjednici Parlamenta po posebnoj proceduri bio raspravljan i usvojen, da to budu izmjene i dopune Poslovnika, a ne da bude zaključak Parlamenta kako će se raditi, jer ovo je ključna stvar kako ćemo odlučivati. I bilo bi dobro da to bude promjena Poslovnika, a nećemo izgubiti ništa na vremenu. Toliko. Hvala vam.
Zahvaljujem. Mi smo u Kolegijumu razmišljali na taj način i zajedno sa sekretarom smo iznašli mogućnosti poslovničke da se to reguliše zaključkom, ali podržavamo vašu inicijativu i mislim da u okviru ove tačke dnevnog reda trebamo da usvojimo i dodatni zaključak da formiramo ad hok komisiju koja će, i reći ćemo i vrijeme, recimo, do 1. marta napraviti prečišćeni dio Poslovnika u ovome pravcu i sa ostalim tačkama ... Poslovnika koji bi imali potrebu da se promijeni. Mislim da bi to bio dobar način da mi stvarno taj poslovnik pretresemo onako konačno kako treba, tako da vas molim da podržite ovaj naš zaključak, a da u okviru ove tačke dnevnog reda oformimo ad hok komisiju i molim predsjednike klubova da predlože članove u tu komisiju da odmah možemo zajedno sa Domom naroda da pretresemo naš poslovnik kako treba. Da li ima neko možda još u vezi sa ovom tačkom dnevnog reda da se javi? Ako ne, molim vas da glasamo za zaključak, a onda, i za zaključak u vezi sa ovom tačkom dnevnog reda, u vezi sa ad hok komisijom. Pripremite se za glasanje. Možete da glasate sad! „Za“ 21, „protiv“ jedan, „suzdržanih“ pet. Konstatujem da se ovaj zaključak usvojio. I molim sad da glasamo o zaključku Kolegijuma o formiranju Ad hok komisije za izmjene i dopune Poslovnika koje bi bile gotove do 1.3.2008. godine. Molim vas da glasate sad! 10 „Za“ 25, „protiv“ nije bilo, jedan „suzdržan“. Molim vas da predsjednici klubova dostave Kolegijumu predloge za Ad hok komisiju, po jednog člana. Prelazimo na sedmu tačku dnevnog reda: Ad. 7. Prijedlog rezolucije o borbi protiv nasilja nad ženama u porodici – podnosilac: poslanik Vinko Zorić Kao što znate, mi smo na prošloj sjednici ovu rezoluciju, znači na 18. sjednici, ...proslijedili nadležnoj komisiji. Komisija za ostarivanje ravnopravnosti polova je 14. decembra dostavila Izvještaj o Prijedlogu rezolucije. Vi ste Izvještaj dobili. Kao što ste vidjeli, Komisija je usvojila Prijedlog rezolucije sa dva amandmana, što nam daje za pravo da praktično sve rezolucije trebaju da idu u komisijsku fazu, kako bi se one poboljšale. Ja bih zamolio samo stručnu službu ako je u mogućnosti da podnosioca ove rezolucije pozove, s obzirom da je izrazio želju da obrazloži. Dok on dođe, otvaram raspravu. Uvažena poslanica Malić se javila. Izvolite.
Poštovani predsjedavajući, koleginice i kolege, ja sam, naime, kao član Komisije za ravnopravnost polova i zadužena da danas budem izvjestioc na plenarnoj sjednici, jer nakon inicijative našeg predsjedavajućeg gospodina Vinka Zorića i razmatranja na Komisiji za ravnopravnost polova ovo je postala inicijativa, odnosno Prijedlog rezolucije koju je usvojila i Komisija. Ja mislim da ne treba veliko obrazloženje, cijeneći današnje naše vrijeme i zadatke koji su pred nama, ali moram samo da naglasim da je zaista predložena rezolucija nešto što u ujedinjenoj borbi Vijeća Evrope za suzbijanje nasilja nad ženama na nekakav način obavezuje i našu zemlju i uozbiljuje sve napore koje zajedno sa predstavnicima vlasti rade i brojne nevladine organizacije da ujedinjeni skupa sa svima u Evropi, konačno, ovom pitanju posvetimo dovoljnu pažnju. Gospodin predsjedavajući je već rekao da smo mi, razmatrajući predloženi tekst rezolucije, napravili samo dvije male izmjene i to su ova dva amandmana, u kojima se jedna teška riječ ... dugogodišnji neuspjeh zamjenjuje nedovoljnim napretkom, jer neuspjeh nije ono što karakteriše borbu koja se kod nas već odvija i nešto što je bilo vezano za lektorsku varijantu naših jezika. Dakle, ja bih, u ime Komisije koja je jednoglasno podržala Prijedlog rezolucije, stvarno zamolila sve članove Predstavničkog doma da nas podrže u ovim našim nastojanjima da i ovom rezolucijom postanemo dio napora u Vijeću Evrope za borbu protiv nasilja nad ženama. Hvala lijepo. 11
Zahvaljujem. Ako nema više prijavljenih? Ko? Uvaženi poslanik Zorić je na Proširenom kolegijumu izrazio želju da kaže nekoliko rečenica u vezi sa ovom rezolucijom. Evo, ja ga pozivam ako ima potrebu da se obrati.
Pozdravljam sve kolege i kolegice. Pa ja ne znam što je kolegica Mirjana rekla. Molim? Pa mene je neko zvao da dođem.
Uredu je, nije problem. Ako imate potrebu, imate poslovničku obavezu.
Ja nemam potrebu ništa reći što nisam rekao na Proširenom kolegiju a ova je rezolucija potpisana s mojim imenom, a ja sam imao namjeru da to bude rezolucija Povjerenstva. Međutim, da idemo korak brže, samo sam zato potpisao i išli smo korak brže. Ona ne bi bila na današnjoj sjednici da smo čekali Povjerenstvo, pa da ono usuglasi prijedlog, ali vidjeli smo i nije bilo puno promjena. Eto.
Zahvaljujem. Ako nema više prijavljenih, zaključujem raspravu. Pozivam Dom da se odredi prema Prijedlogu rezolucije o borbi protiv nasilja nad ženama u porodici. Molim vas da se pripremite za glasanje. Možete glasati. Sad! „Za“ 25, „protiv“ nije bilo, „suzdražnih“ nije bilo. Konstatujem da smo jednoglasno usvojili ovu rezoluciju. Prelazimo na osmu tačku dnevnog reda: Ad. 8. Davanje saglasnosti za ratifikaciju I na dnevnom redu imamo sada 17 sporazuma i ugovora radi davanja saglasnosti za ratifikaciju. Konstatujući dnevni red, sve sam ih pročitao. Jutros je naša komisija zasjedala i dala je svoje mišljenje o ovim aktima. Predlažem Domu da obavimo raspravu o svim dokumentima. Otvaram raspravu o ratifikaciji dokumenata koje smo pročitali u dnevnom redu. Ako nema prijavljenih ... 12 Uvaženi poslanik Nanić. Izvolite.
Oprostite, malo brže idemo nego što sam planirao, pa onda, gospodine predsjedavajući, članovi Parlamenta, članovi vlade, ja zaista želim vrlo kratko postaviti određena pitanja resornom ministarstvu, ono što sam i rekao na Komisiji. A radi se o nekoliko sporazuma kojima mi dajemo saglasnost za kreditno zaduženje BiH. To su sporazumi pod e), f), g), n), p) i q) i sa značajnim iznosom sredstava. Jedan od njih od 70 miliona eura, jedan od njih od 3,3 miliona specijalnih prava vučenja, drugi, također isti iznos itd. Ja bih zaista htio da čujem od Ministarstva malo detaljnije podatke o tim sporazumima, posebno šta to znači i koliko je to sredstava ovih specijalnih prava ... koliki je to iznos u eurima ili u KM. I posebno, i ovaj sporazum za puteve o kreditnom zaduženju u iznosu 70 miliona eura? Da čujemo informaciju: koji će to projekti ... biti finansirani, na koji način će biti implementirano? Ono što imamo u ovom sporazumu zaista je vrlo šturo, i to je samo elementi ugovora, nema nikakvog obrazloženja, gotovo nikakvog, u većini slučajeva i, posebno, ovo i za komunalna preduzeća, gdje su određena tri grada ili tri preduzeća koja će biti. Pa, vjerovatno, postoje neki kriteriji, postoje neki kriteriji, postoje prethodne procedure, ja pretpostavljam! Ali želim savjesno da dignem glas za ... ove odluke kao što sam to radio u Komisiji, uz zahtjev da nam se jasno obrazlože ovi finansijski iznosi koji su u ovim ugovorima precizirani: u šta će se upotrijebiti, na koji način će biti implementirana sredstva, na koji način su odabrani ti projekti itd.?
Zahvaljujem. Imamo predstavnike Savjeta ministara ovdje. Da li neko želi iz Ministarstva finansija? Izvolite, zamjenik.
Uvaženi predsjedavajući, uvaženi zastupnici, ja ću pokušati veoma kratko, a široka je materija. Znači, za zaključivanje ugovora međunarodnih postoji procedura koja je u cijelosti za ove sve sporazume ispoštovana. Pa što se tiče konkretno zaduženja vezano za infrastrukturu, vezano za puteve, ja sam dužan vas izvijestiti sljedeće. Znači, jedino je država ovlaštena da potpisuje upravo ovom procedurom, kako je to bilo: i na Predsjedništvu, Vijeću ministara, i sada na Parlamentu i poslije toga počinju pregovori. Što se tiče samih tih kreditnih zaduženja, znači kreditno se zadužuju entiteti i u njihovoj je nadležnosti i Direkcija za ceste itd., itd. Prije dolaska do vas ovih dokumenata, znači vlade entiteta pa i njihovi parlamenti donijeli su odluke ili raznorazne dokumente koji su potrebni da se ide u ratifikaciju ovih sporazuma gdje su oni na entitetskom nivou odlučili gdje im je prioritet ulagati, u koje ceste, u koje puteve, i koje iznose. Stoga Ministarstvo finansija, a ni Vijeće ministara još uvijek, pošto nema ni ustavnih ovlaštenja, ništa, jednostavno, prihvata to, prihvata to da su entitetske vlade odabrale najbolje, gdje im je, i u krajnjoj varijanti one ove kredite u varijanti potpisa i vraćaju. Znači, iz njihovog budžeta se to vraća, država ovdje dođe kao servis po zakonu, znači po Ustavu BiH ona to radi. Ali kažem vam: sve procedure vezano za to, za 13 odabir koje će infrastrukture raditi, koji su putni pravci im prioritet, donose entitetske vlade i entitetski parlamenti. Hvala lijepo.
Zahvaljujem. Uvaženi poslanik Bešlagić. Izvolite.
Zbog ovih pojašnjenja, dozvolite mi da pomoćnik ministra je rekao način donošenja odluka o kreditiranju, s jedne strane, i, s druge strane, rekao je nešto što je vrlo bitno da se zna. Čak dobivanje ovih kredita je mukotrpno! Govorim sa nivoa potreba infrastrukture u gradovima. Ja ću vam navesti jedan primjer da je Opština Tuzla za rješavanje vodovoda koji je dobila kao kredit od Vlade Madžarske morala da da garanciju: Opštinsko vijeće, Kantonalna skupština, Federalna vlada i na kraju je došao na nivo državni, državni parlament da se ratificira, što znači obaveze vraćanja nisu na državi, ali je država garant, ali obaveza vraćanja su faktički od opštine i kantona. Ove projekte ja apsolutno podržavam i samo je pitanje, ono što ste vi gospodine Naniću pitali - Kako pojedini gradovi mogu da dođu do ovakvih projekata? Mislim da je to stvar koja ne može se ratifikacionim ugovorom definisati, ali se vrlo bitno može postaviti ... ovo pitanje na nivoima onih institucija koje odlučuju o, ja bih rekao, predlaganju projekata za kreditiranje i infrastrukturu. Što se tiče putne komunikacije, ja mislim da je to prvi dio, a raspodjela sredstava između entiteta RS i federalnog dijela i Distrikta Brčko a unutar toga opet je ovo pitanje gdje mi možemo dobiti odgovor da se traži od ministarstava zahtjevom gdje će se ta sredstva utrošiti. Prema tome, ja govorim ovdje kad dođe ugovor za ratifikaciju, po onome što smo mi, evo – nas ima ovdje pet poslanika, u prošlom sazivu nas je bilo četiri – mi smo se borili da se to realizuje, jer smo tim projektom evo definitivno, naprimjer, riješili pitanje vodosnabdijevanja u Tuzli, što apsolutno podržavam sve ove projekte u infrastrukturnom dijelu koji mogu olakšati i omogućiti građanima BiH da bolje žive. Mislim da je zbog toga, ovo pojašnjenje koje je gospodin Nanić tražio, više pitanje koje se treba usmjeriti prema onima koji odobravaju, ja bih rekao, ova kreditna zaduženja, a u ovom parlamentu da evo na osnovu ovog i damo ratifikaciju ovih sporazuma.
Zahvaljujem. Ako nema više prijavljenih za raspravu, zaključujem raspravu. Iako je bilo određenih pitanja i nedoumica u vezi sa tačkama dnevnog reda koji se tiču kreditnih projekata, ja ipak pozivam Dom da se u paketu o svim sporazumima izjasnimo, osim ako nema neko neki drugi prijedlog koji bi mogao da stavim na glasanje. Ako nema, molim Dom da se pripremi. Glasamo u paketu za sve ratifikacije koje su navedene u dnevnom redu. Molim vas da se pripremite za glasanje. Možete da glasate sad! 14 „Za“ 25, „protiv“ i „suzdržanih“ nije bilo. Konstatujem da smo dali saglasnost za ratifikaciju svih sporazuma navedenih u dnevnom redu. Trenutno imam informaciju da su u toku razgovori sa gospodinom Špirićem tako da mi ovaj čas dajemo pauzu a pauza će trajati do 14,30, jer očigledno da nećemo moći da do 14,30... Neću, ako krenemo u 11,30, moraćemo dati pauzu u 11,45, to neće imati smisla. Znači, vidimo se u 14,30, pri čemu smo se dogovorili u 13,30. Pozivam sve poslanike i predstavnike medija, zaposlene da se nađemo dole na prigodnom koktelu. [[PAUZA]] ... traži od svih klubova da delegiraju poslanike koji će se baviti tim pitanjem i dobili smo sljedeće prijedloge. Klub SDA je predložio gospodina Halida Genjca, Klub SBiH gospodina Remziju Kadrića, Klub SNSD-a gospodina Kalabića, Klub HDZ-a gospodina Velimira Jukića, Klub HDZ-a 1990 gospodina Vinka Zorića, Klub SDS-a gospodina Momčila Novakovića, Klub SDP-a gospodina Jozu Križanovića i BPS gospodina Sefera Halilovića. Ako niko nema primjedbe, a mislim da ne bi trebalo, s obzirom da je ovo od predsjednika klubova, ja mogu da konstatujem da smo mi formirali Ad hoc komisiju koja je dobila zadatke da do 1.3. napravi prečišćeni tekst Poslovnika. Ja ću zamoliti sekretara ove komisije, sekretara Doma da ovu komisiju sastavi kako bi oni između sebe izabrali predsjednika ove komisije i dva zamjenika i kako bi mogli da već od idućeg mjeseca rade u punom sastavu. A možemo sad da idemo po tačkama dnevnog reda koje su nam preostale. Treća tačka dnevnog reda je: Ad. 3. Izvještaj Komisije Kolegijuma o nastojanju za postizanje saglasnosti o Prijedlogu zakona o izmjenama i dopunama Zakona o javnim nabavkama BiH (Zakon u drugom čitanju )
Cijenjeni ... uvaženi poslanici, predstavnici medija, gosti, pre nepunu godinu dana, možda u isto vreme, sam se obratio Predstavničkom domu kada sam imenovan za predsjedavajućeg Savjeta ministara i izneo program, program Vijeća ministara za četiri godine. Mogu da kažem da svi ciljevi koji su tada pobrojani u tom programu, oni koji nisu ispunjeni, i dalje predstavljaju izazove i ciljeve moje lične i Savjeta ministara ukoliko vi tako odlučite budem vodio. Dozvolite mi zato da na samom početku izrazim zadovoljstvo što se situacija u našoj zemlji značajno popravila od mog zadnjeg obraćanja ovom uvaženom domu. Razlog je jasan: domaći izabrani nosioci vlasti su shvatili da je osnova uspjeha ove zemlje unutrašnji dijalog i kompromis. I zahvaljujući tome, uspjeli su da iskoriste nastalu krizu na, rekao bi, najbolji mogući način. Pokazali su da su sposobni da upravljaju krizom, a ne da kriza upravlja BiH. Rezultat je očigledan, BiH je parafirala Sporazum o stabilizaciji i pridruživanju i, usudio bi se reći, na dobrom je putu da taj sporazum uskoro i potpiše. 17 Programski ciljevi koje sam ovdje izložio 11. januara se nisu promijenili. Ja sam i dalje ostao vjeran evropskoj ideji i evropskoj budućnosti BiH. Moj stav je jasan a vjerujem da ćete se i vi složiti sa mnom da ova zemlja i nema druge alternative. Evropski put BiH nije i neće biti lak, kao što nije bio lak ni put drugih zemalja koje sada pripadaju toj porodici. Susrećemo se i susretaćemo se sa mnoštvom izazova, uvjeren sam da ćemo biti u mogućnosti da te izazove prevaziđemo ako se opredijelimo za put kompromisa, i to kompromisa koji podrazumijeva volju i spremnost svih, a ne uporno traženje slabijeg da bezuslovno prihvati stavove jačeg i ako se opredijelimo za stalni dijalog zasnovan na potpunom poštovanju drugih, a naročito onih koji drugačije misle. Sporazum o stabilizaciji i pridruživanju predstavlja jedan veliki zadatak koji je postavljen ispred nas i upravo zato će politika novog saziva Savjeta ministara – kojeg ćete vi, nadam se, ubrzo potvrditi – biti zasnovana na evropskom partnerstvu i obavezama koje iz njega proističu. Ovaj Savjet ministara će se za to dodatno angažovati na pitanjima reforme policije, reforme RTV sistema, reforme javne uprave i saradnje sa Haškim tribunalom. U vezi sa reformom policije, moram reći da sam više nego ikada uvjeren da će se ovo pitanje riješiti, da smo na dobrom putu i da treba iskoristiti pozitivan momenat i pruženu priliku. Kao što znate, Savjet ministara je već učinio neke konkretne poteze po ovom pitanju i zato je primarni cilj novog saziva da zakoni koji su potrebni za stvaranje policijskih tijela za nivo BiH budu dovršeni do kraja februara 2008. godine, kako bi Sporazum o stabilizaciji i pridruživanju bio potpisan u prvom kvartalu 2008. godine. Sljedeći cilj novog Savjeta ministara će biti nastavak reforme Javne uprave. U ovoj godini je učinjeno dosta dobrih stvari na tom planu što je primećeno u Izvještaju Evropske komisije. Zato će Savjet ministara biti opredijeljen da nastavi sa aktivnostima na ovom planu, a posebno da Kancelariji koordinatora za reformu javne uprave obezbijedimo potrebne ljudske i materijalne resurse neophodne za kvalitetan rad, da obezbijedimo unapređenje procedure zapošljavanja, u skladu sa objektivnim kriterijima, da uskladimo zakone o državnoj službi u cilju stvaranja odgovorne i efikasne državne službe. Reforma sistema javnog emitovanja je još jedan od programskih ciljeva novog Savjeta ministara. Zalagaću se da se ovo pitanje riješi na način koji je prihvatljiv za sve konstitutivne narode u BiH. Do sada smo se više puta uvjerili da su svi projekti ili reforme koje nisu bile prihvatljive za sve konstitutivne narode unaprijed bili osuđeni na neuspjeh i zato će Savjet ministara uložiti dodatne napore da se ponudi prihvatljiva i funkcionalna rješenja. Mediji a pogotovo javni su važan element uspjeha BiH i svi moramo dati svoj doprinos u stvaranju takvog javnog sistema koji će zadovoljiti sve kriterije evropskog društva. Sljedeći programski cilj Savjeta ministara jeste konačno rješavanje pitanja saradnje sa Haškim tribunalom, koje nedopustivo dugo opterećuje BiH na njenom putu ka evroatlantskim integracijama. Taj se zadatak može ispuniti jedino zajedničkim djelovanjem državnih i entitetskih tijela, uz podršku međunarodne zajednice. Savjet ministara će preko državnih tijela, odnosno SIPA-e, OSA-e, Državne granične službe, dati svoj puni doprinos ostvarenju ovog cilja. Jasno je da samo zajedničkim radom, koordiniranom akcijom, udruživanjem sredstava, izvora i obavještajnih podataka, ovaj zadatak može biti riješen. Ekonomske reforme ... ... koje će objediniti, obezbijediti međunarodni ekonomski suverenitet i jedinstven ekonomski prostor su bile i biće programski cilj i ovog Savjeta ministara. U okviru svojih nadležnosti, Savjet ministara će podržati nove investicije i ključne privatizacijske projekte, koje za cilj imaju otvaranje novih radnih mjesta, povećanje zaposlenosti i veću stopu privrednog i ekonomskog rasta. Savjet ministara će se takođe zalagati za unapređenje fiskalne koordinacije i stabilnosti putem postizanja dogovora o formuli za raspodjelu javnih prihoda, osnivanja fiskalnog savjeta, revidiranja i 18 racionalizovanja socijalnih davanja, smanjenja javne potrošnje u bruto društvenom proizvodu. Zalagaćemo se za stvaranje boljeg poslovnog okruženja putem ukidanja administrativnih barijera, poboljšanja operativnosti finansijskog sektora, podsticanja otvaranja tržišta itd. Dinamika stope ekonomskog rasta zavisi od novih a posebno stranih investicija, a za to je potrebno političko ...../nakratko prekinuto snimanje/... Nezaposlenost je gorući problem u našoj zemlji. Svi se moramo energično uhvatiti u koštac sa tim izazovom i zato pozivam entitetske vlade da ovo pitanje postane njihov glavni prioritet. Savjet ministara će u skladu sa svojim nadležnostima i mogućnostima dati aktivan doprinos u rješavanju ovog pitanja kako bi se alarmantni statistički podaci popravili koliko god je to moguće. Cilj Savjeta ministara će svakako biti smanjenje spoljnotrgovačkog deficita putem dinamiziranja stope privrednog i ekonomskog rasta kao i poduzimanjem drugih aktivnih mjera. Visoko na dnevnom redu prioriteta rada Savjeta ministara biće i razvoj poljoprivrede i turizma. Poljoprivreda je ... ključna za dalji razvoj BiH i u njoj se krije veliki potencijal na kome treba predano raditi. Nakon što je usvojen Zakon o poljoprivredi i ruralnom razvoju, Savjet ministara će raditi na razradi sveobuhvatne poljoprivredne strategije na državnom nivou, zatim ćemo ojačati administrativne kapacitete u pogledu poljoprivrede, prehrane i ruralnog razvoja kako bi se mogla koordinirati politika razvoja tržišta i ruralnog razvoja u cijeloj zemlji. Opredijeljeni smo da jačamo labaratorijske i inspekcijske kapacitete na području sigurnosti hrane i veterinarskog citosanitarnog sektora. Turizam je grana koja sigurno može pomoći oporavku ekonomije BiH i zato će Savjet ministara podržati svaki projekat te vrste i dobre ideje u oblasti turizma. Jedan od preduslova podržavanja poljoprivrede i turizma jeste i adekvatna briga o zaštiti životne sredine. Savjet ministara će raditi na izradi zakona o životnoj sredini, na uspostavi agencije za životnu sredinu kao i na daljem jačanju administrativnih kapaciteta institucija koje se bave životnom sredinom, te poboljšati međusobnu komunikaciju i koordinaciju tih institucija. Mislim da je krajnje vrijeme da se svi malo više potrudimo da na ovom planu ... mi, kao nosioci vlasti, trebamo služiti kao primjer. U provođenju svih nabrojanih ciljeva i reformi, Savjet ministara će u okviru svojih nadležnosti voditi računa o uravnoteženosti ekonomskog razvoja svih dijelova naše zemlje kako bi se svi građani osjećali podjednako važni kao što bi to i trebalo biti. U ostvarenju ovog cilja će nam biti potrebna podrška svih nivoa vlasti, vladinog i nevladinog sektora, i ja bih ih ovom prilikom pozvao da nam u tome pomognu. Članstvo u NATO savezu je jedan ... jasno izražen strateški cilj BiH koji će nam obezbijediti preko neophodnu stabilnost i bezbjednost. Savjet ministara je opredijeljen da nastavi sa reformom odbrane i zato će dati svoj aktivan doprinos u rješavanju pitanja vojne imovine, pitanja koje već izvjesno vrijeme otežava proces u tom sektoru. Osim toga, zalagaćemo se da bez obzira na oskudicu finansijskih sredstava u budžetu za narednu godinu obezbijedimo povoljniji finansijski tretman za Oružane snage BiH, sa ciljem postizanja NATO standarda. Nadamo se da bi to moglo biti dovoljno da NATO Štab u Briselu uoči snažan napredak u daljem provođenju reforme odbrane i da nas već naredne godine u Bukureštu za barem jednu stepenicu više približi našem konačnom cilju, a to je, kao što sam već rekao, punopravno članstvo u NATO savezu. Uz podršku lidera vodećih političkih partija, jedan od prioriteta novog Savjeta ministara jeste i rješenje statusa državne imovine. Kao što znate, visoki predstavnik je produžio Odluku o zabrani raspolaganja državnom imovinom do kraja juna 2008. godine. I Savjet ministara će dati maksimalan doprinos da se ovo pitanje riješi prije isteka tog roka, kako se ova odluka ne bi ponovo produžavala. 19 Reforma obrazovanja je, usudio bih se reći, jedna od najvažnijih reformi za BiH i za njenu budućnost. Dosta pozitivnih stvari na tom planu se već desilo u ovoj godini, ali će cilj Savjeta ministara biti dalje intenziviranje rada na tom polju kako bismo proveli što više glavnih komponenti Bolonjskog procesa i Lisabonske konferencije o priznavanju diploma, kako bismo razriješili rascjepkanost obrazovnog sistema i srpiječili razdvajanje djece u školama po etničkoj osnovi. Razvoj i unapređenje istraživačkog rada će biti takođe jedan od ciljeva budućeg rada Savjeta ministara. Suzbijanje korupcije koja narušava ugled BiH i prijeti da naruši zadovoljavajući nivo stranih, da naruši, dakle, još uvijek nezadovoljavajući nivo stranih investicija u BiH, ostaje jedan od najvažnijih zadataka ovog Savjeta ministara. Ovu bitku su vodile sve zemlje u tranziciji ... i mi ne smijemo biti izuzetak. To je težak zadatak gdje će nam biti potrebna pomoć svih nivoa vlasti i svih sektora društva. Savjet ministara će predano raditi na usvajanju i provođenju detaljnog akcionog plana borbe protiv korupcije, na provođenju preporuka koje je dala grupa država za borbu protiv korupcije, na odlučnom procesuiranju slučaja korupcije, usvajanju politika nulte tolerancije prema korupciji i osiguranje odgovarajućeg provođenja Zakona o sukobu interesa. Borba protiv organizovanog kriminala i terorizma je jedan izrazito težak zadatak sa kojim Savjet ministara planira da se suoči. Predano ćemo raditi na pripremanju i provođenju akcionog plana koji proizilazi iz državne strategije za borbu protiv organizovanog kriminala i korupcije. Imajući u vidu izraženost problema trgovine ljudima u BiH, Savjet ministara će ažurirati i provesti državni akcioni plan za borbu protiv trgovine ljudima i ratifikovati sve potrebne konvencije iz ove oblasti ... kao i preduzeti dodatne mjere na zaštiti žrtava trgovine ljudima i obezbijediti adekvatno provođenje zakonodavstva o zaštiti svjedoka. Pojačaćemo borbu protiv organizovanog kriminala, intenzivirati međunarodnu saradnju u ovoj oblasti. Obezbijedićemo povećanje kapaciteta SIPA-e u području borbe protiv terorizma i uključiti se u globalnu saradnju u ovoj oblasti. Htjeli mi to priznati ili ne, droga postaje sve veći i sve izraženiji problem na teritoriji BiH i zato će Savjet ministara se angažovati na izradi politike borbe protiv droge na državnom nivou koja će biti u skladu sa standardima EU, kao i na obezbjeđivanju potpunog funkcionisanja Kancelarije za narkotike. Još jedan od ciljeva za koji ću se zalagati lično jeste popis stanovništva. Mislim da BiH, kao zemlja kandidat za članstvo u EU, ne može sebi priuštiti da već godinama ne raspolaže osnovnim statističkim podacima poput popisa stanovništva. Zato će Savjet ministara uspostaviti pravni okvir potreban za provođenje popisa stanovništva, dogovoriti ciljni datum popisa stanovništva i početi pripreme za provođenje istog. Ovo bi bilo ukratko – osnovni ciljevi i prioriteti novog Savjeta ministara. Pozivam vas da svi zajedno, da se svi zajedno angažujemo, da svi zajedno angažujemo dodatne potencijale i snagu kako bismo savladali sva iskušenja koja su pred nama. Na evroatlantskom putu BiH, ... u BiH će biti još mnogo odricanja ali, onoga dana kada postanemo punopravni članovi EU i NATO-a, to će se isplatiti. Građani BiH su nestrpljivi sa razlogom, jer ponekad i suviše dugo stojimo na jednoj tačci u BiH, a BiH ne smije nikada stajati već mora stalno biti na putu kretanja ka EU, na putu koji je satkan od odricanja i ispunjavanja potrebnih uslova. Na samom kraju mi dopustite da vam se zahvalim na pažnji i ukazanom povjerenju i da vas podsjetim na napredak: da napredak BiH leži u dogovoru njenih naroda, jer samo zdrav dijalog, ne nametan sa strane, može obezbijediti prosperitetnu budućnost naše zemlje. Parlament mora biti mjesto dijaloga u potrazi za najboljim rješenjima. Zato želim da kažem da ću u narednom periodu, ukoliko dobijem vašu podršku, učiniti sve da komunikaciju na relaciji Vijeće ministara i Parlament dovedemo do zadovoljavajućeg nivoa. 20 Ja vam se zahvaljujem i ukoliko bude pitanja spreman sam odgovoriti. Hvala vam lijepo.
Zahvaljujem se. Čuli ste izlaganje predsjedavajućeg Savjeta ministara. Otvaram raspravu. Molim vas da se prijavite, i elektronski i ovako, da bi mogao da pročitam sve koji su se prijavili. Znači, trenutno uvaženi poslanik Bećirović, pa Dolić, pa Halilović, pa Lagumdžija, pa Hadži Jovan. Izvolite, uvaženi poslanik Bećirović. Izvolite.
Evo čuli smo izlaganje staroga, po svemu sudeći i novog predsjedavajućeg Vijeća ministara BiH. Mi iz SDP-a, kao najveće opozicione partije, nažalost, moramo konstatovati da sve ono šta smo govorili prije, evo gotovo za koji dan će biti godina dana, da se upravo obistinilo. I tada smo ukazali na nekompetentnost i nekvalificiranost pojedinih ministara u Vijeću ministara, na neprirodnost saveza između pojedinih političkih opcija koje imaju dijametralno različite programe i tada smo rekli, a potvrdilo se kao tačno, da tu nema tima i zajedničkog programa, i dalje smo, i tada smo, je li, rekli da nije dobro što je došlo do ponavljanja nekih loših kadrovskih rješenja iz prethodnog saziva. Međutim, prije godinu dana izabrano je Vijeće ministara voljom parlamentarne većine, a mi u SDP-u voljeli bi da smo pogriješili kada smo sve to govorili, šta smo govorili prije godinu dana. Nažalost, bili smo u pravu, nažalost po državu BiH. I evo sada slušamo ponovo, godinu dana poslije, istog predsjedavajućeg Vijeća ministara koji nam ponovo, nakon propale godine, kaže: Programski ciljevi moji ostaju isti. Jedino šta se sad mi možemo u ovoj sali zapitati: je li sada ozbiljno i stvarno će se pristupiti realizaciji tih programskih ciljeva ili će nam se isto dogoditi što nam se dogodilo u posljednju godinu dana? Jer, podsjećam, i 11. januara ove godine, koja još nije istekla, isto nam je rečeno u ovoj istoj sali! U ovom obraćanju, čuli smo od kandidata za novog predsjedavajućeg Vijeća ministara o nekom novom sazivu Vijeća ministara! Koliko je nama poznato, neće biti nikakvog novog saziva Vijeća ministara, ostat će ovaj isti saziv, iako bi, naravno, u svakoj odgovornoj državi gdje se cijeni rad i rezultati rada, ovo Vijeće ministara dobilo sasvim sigurno crveni karton. Kandidat za predsjedavajućeg Vijeća ministara reče nam: Uradili smo dosta dobrih stvari i to je primijetila i Evropska komisija, što apsolutno nije tačno. I evo, ja ovdje, sva sreća pa sam to sve prikupio, imam obraćanje prethodnog visokog predstavnika Kristijana Švarc Šilinga, novog visokog predstavnika gospodina Lajčaka, obraćanje Teri Dejvisa, generalnog sekretara Vijeća Evrope, pismo Olija Rena od 8. maja ove godine, Deklaraciju Upravnog odbora Vijeća za implementaciju mira i masu dokumenata, zvaničnih dokumenata od vrlo odgovornih ljudi iz međunarodne zajednice, koji govore o izgubljenoj godini u BiH. Mi na kraju ove godine umjesto da rezimiramo rezultate ovog Vijeća ministara, mi jedino šta možemo reći: hvala vam što ste očuvali mir u ovoj zemlji! To je jedina opipljiva tekovina izgleda u ovoj zemlji – očuvanje mira. I možete zamisliti kako se radilo kada se mi jedino možemo pohvaliti, je li, ili reći da je očuvan mir u ovoj zemlji. Ja sam, naravno, očekivao da i sam kandidat za predsjedavajućeg Vijeća ministara kaže nam šta je sa ekspozeom – kojeg ja evo 21 ovdje upravo sada listam od 11. januara 2007. godine – dakle od onog ekspozea od prije godinu dana? Šta je sa obećanjima koja su tu sadžana? Zašto to nije realizirano? Ko je odgovoran zašto to nije realizirano? Hoće li ljudi u ovoj zemlji dobiti odgovor na ta pitanja? Nama je stari i kandidat za novog predsjedavajućeg Vijeća ministara rekao da će pronaći jedan novi put za izlazak iz ovog neodrživog stanja, da će se preuzeti ključni državni poslovi u svoje ruke, da će BiH dobiti kandidatski status, da će iz ove zemlje dolaziti dobre vijesti, da planira okupiti tim koji će se odlikovati iskustvom, znanjem, mladošću itd. i da ne pobrajamo šta je sve rečeno u ovom paralamentu, šta je sve napisano, dostavljeno medijim, poslanicima i građanima ove zemlje. Umjesto toga, umjesto odgovora na ta pitanja, dobili smo odgovor da će se sada, pod znacima navoda, stvarno realizirati ovaj program. Mi smo čuli i koji su razlozi bili prije nekoliko mjeseci, zašto je predsjedavajući Vijeća ministara podnio ostavku. Evo, ja javno sada pitam: Koji je od tih razloga zbog kojih je predsjedavajući Vijeća ministara podnio ostavku otklonjen u ovom trenutku, pa se on ponovo prihvatio kandidature za predsjedavajućeg Vijeća ministara? Zamolio bih ga da to javno kaže ovde u Parlamentu BiH. Sve one koji su glasali za ovo Vijeće ministara, ja bih zamolio da nam kažu ko će snositi odgovornost za propalu godinu dana u ovoj zemlji? Ova vlast je ukrala jednu godinu života ljudima u ovoj zemlji. Gospodine Izetbegoviću,
Molim vas da ne dobacujete, samo malo, uredu je.
...nemojte dobacivati s mjesta. Ti što su ukrali 50 godina, za pola godine su gradili 24 km pruge, a ovi sa savremenom mehanizacijom ne mogu za 12 godina 20 km napraviti. Tako da o tome ne polemiziramo! Ja moram reći da ipak najveću odgovornost za ovo stanje, to sam i rekao prije nekoliko mjeseci, ne može ipak snositi predsjedavajući Vijeća ministara. To moraju snositi oni politički lideri koji su kreirali klimu kakvu su kreirali u ovoj zemlji, u posljednjoj godini dana. Ali, svi oni koji su glasali prije godinu dana, trebaju danas imati zaista veliku političku odgovornost pa ponovo glasati za iste ljude, s istim programom, nakon propale godine dana. Mi smo rekli i prije godinu dana da to ne ide. Mnogi su nas u ovom parlamentu napali i ponovo vidimo da postoje iste konstrukcione greške zbog čega ponovo, očigledno, tu neće biti ni tima ni rezultata. Ali u ovoj zemlji napokon neko mora preuzeti odgovornost zato što imamo 800 hiljada siromašnih, zato što je ova zemlja samo u zadnjih dvije godine na globalnoj ljestvici svjetske konkurentnosti pala za 24 mjesta unazad i zauzima 106 mjesto, trenutno. U ovoj zemlji, neko mora preuzeti odgovornost za bezbjednost i sigurnost ljudi. Kakva je to poruka ovoj zemlji kad možete u po bijela dana opljačkati međunarodni aerodrom, uzeti 3 miliona maraka, nakon toga opljačkati banke u velikim gradovima itd.? Ja ovde imam i govor predsjedavajućeg Vijeća ministara u ostavci gospodina Špirića, kojeg je on izložio u Vijeću sigurnosti UN 15. novembra 2007. godine. Taj govor sam našao na web portalu Vijeća ministara. U tom obraćanju Vijeću sigurnosti UN, gospodin Špirić kaže da je reforma policije bila osuđena na neuspjeh od samog početka, jer sam mišljenja, citiram da je logičan slijed trebala biti prvo reforma Ustava a tek potom reforma policije. Dakle, ovo je obraćanje Vijeću sigurnosti. 22 Mi kao što vidimo iz Mostarske deklaracije – bit će suprotno. Ne znam samo hoće li se novi i stari predsjedavajući Vijeća ministara odreći ovog svog govora od prije mjesec i po dana u Vijeću sigurnosti UN-a. On je također Vijeće sigurnosti UN-a pozvao da, citiram da tjeraju ovu vlast da radi, a kakva je to poruka ljudima u ovom svijetu, gdje mi iz ove zemlje pozivamo nekoga da nas tjera da mi radimo u ovoj zemlji!? Mi ovdje trebamo postaviti ozbiljna pitanja. Kakva je percepcija ove zemlje i šta smo mi uradili u posljednjoj godini i posljednjih godina da ta percepcija i stanje u ovoj zemlji bude bolje? Šta je sa složenom i nepredvidivom pravnom regulativom? Šta je sa neefikasnim sudskim sistemom? Šta smo uradili na polju borbe protiv korupcije?
Molim vas samo vrijeme da pazite!
Šta smo uradili sa lošom infrastrukturom itd.? Ne znam koliko mi je još preostalo?
Po Poslovniku član 69. ne duže od 10 minuta.
Dobro. Ja želim reći da iako je bilo neke sumnje kako funkcionira ova koalicija, na kojim principima, da sam prije nekoliko sjednica čuo jedan komentar koji je potpuno razjasnio političku situaciju u ovoj zemlji. Naime, taj komentar sam čuo od gospodina Bakira Izetbegovića prije nekoliko sjednica ovdje u Parlamentu. I u jednoj diskusiji gospodin Izetbegović je doslovce rekao: Kad god dođe u pitanje koalicija između njegove stranke i jedne druge ove stranke u ovom parlamentu unutar parlamentarne većine, mi ćemo se sjetiti predsjednika SDP-a. Kao, sačuvat ćemo tu koaliciju, jer ćemo se sjetiti predsjednika SDP-a! E, to vam najbolje pokazuje na kakvim feudalnim principima i aršinima postoji i postoje koalicije u ovoj zemlji, a ne na evropskim rezonima. Da vidimo šta smo uradili u ovoj zemlji, koliko smo novih ljudi zaposlili, koliko novih radnih mjesta otvorili, koliko stranih investitora dovukli u ovu zemlju? Da dakle analiziramo na osnovu toga i da kažemo – jesmo li u koaliciji s nekim ili nismo. Međutim, očigledno da od toga nema ništa. ... predsjedavajući, je li ... mi ... vrijeme po Poslovniku isteklo? Meni ostaje još jedino da kažem da, kao i cijeli Klub SDP-a, bit ćemo protiv imenovanja predsjedavajućeg Vijeća ministara iz niza razloga koje smo iznijeli i vjerovatno će i ostale kolege o tome govoriti, ali sve se to može sažeti u jednu rečenicu: Ovo Vijeće ministara i ovaj predsjedavajući Vijeća ministara nisu ni najmanje opravdali povjerenje građana BiH, nisu realizirali ono šta su obećali i zato moraju snositi odgovornost i u Vijeću ministara ali svakako, prije njih, ključni lideri vladajuće parlamentarne većine.
Zahvaljujem. Uvaženi poslanik Dolić. Izvolite. 23
Gospodo, predsjedavajući, cijenjene kolegice i kolege, uvaženi gosti, u nešto manje od godinu dana, evo imamo sreću ili nesreću da smo sudionici reprize ceremonije potvrđivanja imenovanja predsjedavajućeg Vijeća ministara. Na sceni su isti režiseri, isti glumci i, nažalost, ista publika. Jedino, u odnosu na 11. januar, malo je izmijenjen tekst koji nam je Nikola Špirić danas odrecitovao. Po atmosferi bi se isto tako, na prvi pogled, reklo da je jednako svečarska kao i tada ali iza scene je naravno situacija potpuno drugačija, i rekao bih, daleko od svečarske. Iako nema neke vajde vraćati se u prošlost, ovoga puta je neophodno konstatirati ili ponoviti da iza sebe imamo izgubljenu godinu, u kojoj smo svjedoci: šest stranaka parlamentarne većine nisu postigle konsenzus niti oko jednog važnijeg političkog ili bilo kojeg drugog pitanja ili drugog koraka naprijed za BiH. Politička situacija je daleko složenija i napetija nego prije godinu dana. Ne samo da je BiH u jednom dužem momentu sišla sa evropskog puta već je bila i izgubljena u bespućima prašume. Moram priznati da nastupni govor gospodina Špirića od 11. januara u ovome domu djelovao je gotovo idilično i ja sam osobno imao dojam da prisustvujem predstavi Dejvida Koperfilda ovdje u Sarajevu. Naravno, sve iluzije kratko traju i trebalo je samo nekoliko dana nakon toga da se vratimo u stvarnost, a naša stvarnost je bila da je Nikola Špirić postavljen za dirigenta orkestra koji istu kompoziciju pokušava svirati po notama šest različitih kompozitora. Na što je ličila izvedba takve kompozicije u proteklih godinu dana, građani BiH imali su priliku ne samo vidjeti već i doživjeti i osjetiti na vlastitoj koži. Nažalost, ne možemo se pohvaliti da smo u protekloj godini napravili makar jedan reformski korak u bilo kojem segmentu života, a pozitivni efekti nekih ranijih koraka su potpuno pogrešno usmjeravani i korišteni. Pravi primjer za to su efekti, recimo, od uvođenja PDV-a koji se na godišnjem nivou procjenjuju na 1,5 milijardu KM više ubranih prihoda, koji su, umjesto u poticaj razvoja, socijalne reforme ili daljnje reforme, upotrebljeni uglavnom za jačanje materijalnog statusa neuništivog državnog aparata i administracije, na svim nivoima. Kad je postalo definitivno jasno da je BiH zalutala sa evropskog puta i kada smo, neispunjavanjem uslova, propustili posljednji voz za Evropu i kada se u ovoj zemlji, nažalost, sve glasnije počelo govoriti o nekom novom sukobu, stvar je u svoje ruke uzeo visoki predstavnik iza kojeg je jedinstvenije nego ikada do sada stajala međunarodna zajednica. Na potez visokog predstavnika, nakon političkih balona, političkih komentara, prvi je konkretno i rezolutno reagirao Nikola Špirić svojom ostavkom, koju obrazlaže kao moralni čin, ali ne zbog činjenice što BiH debelo gazi evropsko dno već zbog toga što se visoki predstavnik drznuo da radi ono što bi trebali raditi i Nikola Špirić i ovaj parlament i svi mi Bosanci i Hercegovci. Moram priznati da sam i tada u prvi mah želio vjerovati da se radi o moralnom činu gospodina Špirića, ali samo dan kasnije u popravnom govoru, dvodnevnog zasjedanja oba doma, gospodin Špirić je demantovao sam sebe i potvrdio da je u pitanju ipak politički čin koji je za posljedicu imao produbljivanje političke krize i daljnju političku destabilizaciju BiH. U danima iza toga, u samo 15 dana razmaka, vidjeli smo put BiH, od granice nekog novog sukoba do vraćanja na evropski put. Vidjeli smo da su lideri šest političkih stranaka za samo jedan dan postigli konsenzus i dali pravnu formu onom što nisu mogli za 10 i više prethodnih mjeseci. Ovim su definitivno otkrili način na koji najbolje funkcioniraju i definitivno dokazali da su i BiH i evropski put, faktički, njihovi taoci. Ipak, u ova posljednja dva mjeseca i u BiH, ...doprlo je bar 24 malo evropskog sunca i posijano bar malo toliko očekivanog optimizma, za koji imamo zahvaliti Miroslavu Lajčaku i međunarodnoj zajednici, jer je to njihov bajramski, božićni i novogodišnji poklon za BiH i njene građane. Oduševljen sam brzinom kojom su visoki predstavnik i međunarodna zajednica uspjeli preodgojiti lidere šest stranaka koje čine parlamentarnu većinu i pravo je zadovoljstvo slušati kako su preko noći evoluirali na evropskom putu, postali Evropljani, mirotvorci, reformisti, politički partneri itd. Iako objektivno ničim nisu zaslužni za povratak BiH na evropski put, lideri stranaka parlamentarne većine su parafiranjem Sporazuma o stabilizaciji i pridruživanju, koji ima zaista jednu veliku vrijednost, na sebe preuzeli teško breme reformi i ispunjavanja uslova na evropskom putu. Nakon preuzimanja ovako ozbiljnih obaveza, očekivao sam da će stranke parlamentarne većine daleko više voditi računa o ekipi u Vijeću ministara, sa kojom valja ispunjavati preuzete obaveze. Uz sve lične simpatije prema gospodinu Špiriću, i nakon svega što se dešavalo u proteklih nešto više od dva mjeseca, osobno ne vjerujem da on može biti uspješan dirigent na čelu Vijeća ministara, u uslovima kada će tamo biti isti trubači koji će po svoju ariju svaki put ići kod stranačkih lidera. U takvoj situaciji bi praktično najbolje bilo da šest stranačkih lidera zasjednu u Vijeće ministara i da tako ne gube vrijeme na odlazak po mišljenje. Nadam se da je gospodin Špirić svjestan da će umjesto milozvučnih govora nakon parafiranja Sporazuma o stabilizaciji i pridruživanju i današnjeg imenovanja trebati konkretno raditi i ispunjavati preuzete obaveze prema gradnji evropskog puta za BiH. Osobno mislim da gospodin Špirić i oni koji su ga ponovo nominirali sa istim sastavom Vijeća ministara i u ovakvim okolnostima BiH stavljaju pred jednu novu avanturu i bojim se da nas ta avantura ne odvede ponovo sa evropskog puta i zaglavi u neko novo bezpuće. Nije valjda da nakon posljednjeg mjesta u kvalifikacijama za evropsku ligu i svih izgubljenih utakmica koje su igrali u protekloj godini ovaj tim Vijeća ministara zaslužuje da igra sa istim trenerom u istom sastavu, bez ijedne izmjene. Oprostite, ali ovako se može ponašati samo onaj kome nije stalo ni do tima, ni do evropskih kvalifikacija, i ja to ne mogu drugačije gledati. Za mene ima samo jedan način kada će Nikola Špirić i standardni sastav tima Vijeća ministara besprijekorno funkcionirati i ispunjavati sve preuzete obaveze BiH na evropskom putu, a to je ako ruke njihovih političkih šefova budu modre od zavrtanja od strane međunarodne zajednice. Ovo nerado kažem, i to mi kao čovjeku i poslaniku ovoga doma nimalo ne imponuje, ali to je, nažalost, bar za sada, naša stvarnost i realnost. Volio bih vjerovati da su se politički gospodari u BiH tako brzo od arogantnih rivala i nacionalnih radikala transformisali u partnere spremne na konsenzus i dijalog, bez kojeg zaista nema ispunjvanja uslova na evropskom putu. Da se razumijemo, ja nisam skeptik za evropski put BiH ali sam isuviše skeptičan da se na ovakav način kao u proteklih 12 mjeseci i sa ovako potrošenim ljudima može realno govoriti o reformama i maratonskim naporima u izvršavanju preuzetih obaveza, naravno čiji je glavni izvršilac Vijeće ministara. Sa daleko više argumenata i moralnog uporišta nego 11. januara, ja i danas ne mogu glasati za potvrđivanje imenovanja Nikole Špirića za novog mandatara Vijeća ministara, jer sam siguran da je sa ovakvim timom u evropskim kvalifikacijama samo pitanje vremena njegova nova ostavka ili neki novi politički manevar. Bez obzira na takvo ubjeđenje, i ovoga puta ću glasno i jasno reći da će Demokratska narodna zajednica BiH i ja osobno, kao poslanik u ovome domu, biti maksimalno u funkciji podrške predstojećim reformama i gradnji evropskog puta za 25 BiH. Meni zato neće niko imati potrebu zavrtati ruku, ja ću to sa zadovoljstvom u svakoj prilici činiti jer je to zaista u interesu i BiH i svih njenih građana. Naravno, unatoč svim mojim rezervama, uime Demokratske narodne zajednice i u svoje osobno ime, Nikoli Špiriću želim sreću u drugom mandatu i nadam se da će imati više uspjeha nego u prvom pokušaju. Volio bih da gospodin Špirić ne bude predmet nekih novih rasprava u ovome domu, već da taj kraj svoga, nadam se, premijerskog mandata dočeka zajedno sa nama, sa BiH u Evropi ili sa široko otvorenim vratima BiH za Evropu. Hvala lijepo.
Zahvaljujem. Uvaženi poslanik Halilović. Izvolite.
Poštovani predsjedavajući, kolege poslanici, članovi Vijeća ministara i predstavnici međunarodne zajednice, dok sam razmišljao šta bi tako mudro kazao danas ovdje, na ovoj pozorišnoj predstavi koja nam je organizirna od strane vladajućih koalicija, prisjetio sam se jedne sahrane, kad sam bio u gimnaziji, kad nam je umro jedan vrlo drag kolega, iznenada umro i na sahrani, nas nekoliko koji smo za njim jako žalili, mi smo se mučili da napišemo onaj oproštajni govor i naš uvaženi profesor Momo Vukotić, kad je vidio kako se mi mučimo oko tog govora, on je prišao i rekao nam: Djeco, nemojte se oko toga mučiti, nema ništa jeftinije nego govoriti na groblju. Ja imam utisak ovdje da je danas napravljena takva predstava da je ovdje još jeftinije govoriti nego na tom groblju. Ako ste primijetili, samo kad je predsjedavajući Vijeća ministara novi počeo da govori, ovde je desetak kamera, 15 kamera, bilo, kad je on završio svoj govor spakovali su kamere i otišli. Ja iz toga mogu zaključiti jedino da je vladajućoj koaliciji stalo da pošalje finu poruku kako je ponovo med i mlijeko unutar vladajuće koalicije, kako su svi nesporazumi i problemi zaboravljeni i kako će sad od nas pa nadalje i ubuduće u BiH biti med i mlijeko. Dopustite mi da još vam jedanput uputim zamjerku Kolegiju Predstavničkog doma. Niste u stanju ispoštovati, odnosno nećete, niste u stanju ispoštovati odluku da se vrši javni TV prenos ovakvih sjednica Parlamenta, da se ne bi na ovakav način vršila manipulacija sa javnošću. Ja ću ... ipak nekoliko riječi reći više, radi kolega poslanika i ... među kojima ima onih, iako su u drugim stranakama, koje jako poštujem a za koje sam kroz neke razgovore zaključio da oni puno toga i ne znaju o nekim lopovlucima, čak unutar njihovih stranaka. Na onom prvom, kad smo prvi put ovde promovisali, odnosno, kad su izabrani gospodin Špirić i vlada, tad sam vrlo jasno i glasno kazao da ova neprincipjelna koalicija ne može izvesti zemlju iz krize, nego može voditi zemlju u krizu, održavati krizu na postojećem nivou ili je voditi u dublju krizu. Imali smo i imat ćemo, vjerovatno, nekompetentno i nedovoljno stručno Vijeće ministara, posebno što je neodgovorno da bilo šta popravi u protekloj godini i toga smo svjedoci. U ovom nastupnom govoru, nigdje se ne vidi ta razvojna strategija, niti ima elemenata na koji način i kako riješiti problem onih koji su najugroženiji i koji iz dana u dan zbog ovih poskupljenja sve teže žive. Nema strategije borbe protiv crnog tržišta. Nema zato što je, ja ću to kazati iako znam da to neće biti nekim ljudima drago, to ću kazati zato što znam da su neki ljudi koji sjede ovde u Parlamentu direktno povezani sa crnim tržištem i podsjetit ću vas da crno tržište nafte godišnje proguta oko milijardu i 300 miliona, a ukupno crno tržište između 5 i 6 milijardi maraka 26 godišnje. O tome naravno nema ni slova. Nema strategije za borbu protiv organizovanog kriminala i korupcije i ja sam ovdje nekoliko puta postavio pitanje, zadnji put sam postavio direktno pitanje, pismeno pitanje, upravo gospodinu Špiriću: Šta je sa onih 8,6 milijardi maraka koje su nestale od donacija?, za koje gospodin Špirić kao poslanik jako dobro zna, jer se ovde u Parlamentu o tome govorilo i o tome naravno nema ni riječi. Poskupljenja struje, ostalih životnih namirnica, pad životnog standarda, strategija borbe protiv siromaštva, tu naravno i o tome nema ništa. Ja neću glasati za gospodina Špirića, iako moram reći: prvi put gajio sam velike simpatije i očekivao sam da će predsjedavajući Vijeća ministara iz SNSD-a kao socijaldemokratske partije zavesti makar neki elementarni red i ponašanje unutar i Vijeća ministara a šta ga god pitamo i njega i Vijeće ministara izgovaraju se entitetske vlade, kao da tamo, kao da u Federaciji vlada komunistička partija Kine, a u RS ujedinjena Rusija. Zar ista ova parlamentarna većina nema vlast i na teritoriji RS i unutar teritorije Federacije? Neću glasati zato što je podnošenjem ostavke, isključivo iz politikantskih razloga, izazvao najveću krizu u BiH od prošlog rata. Neću glasati zato što je nakon toga otišao, dva člana Predsjedništva kažu neovlašteno, u UN i tamo govorio to što je govorio. I vas bih pozvao da o svemu ovome dobro razmislite. Hvala lijepo.
Zahvaljujem. Sljedeći prijavljeni uvaženi poslanik Hadži Jovan Mitrović. Izvolite.
Gospodine predsjedavajući, dame i gospodo, za razliku od mojih kolega, ja ću biti kratak. Danas sam imao priliku na Komisiji da postavim par pitanja kandidatu za predsjedavajućeg, uvaženom gospodinu Špiriću a pitanja su se odnosila šta se je to desilo od onog momenta kada su ovde pred ovim parlamentom izneseni razlozi zbog čega gospodin Špirić ne želi dalje da bude glumac i šta se je u ovom periodu to promijenilo da ponovo se vraća na ovu poziciju? Nisam dobio odgovor a i sam sam očekivao da odgovor ne mogu dobiti, jer se to odnosilo na nametnute odluke visokog predstavnika koje su bile osnovni razlog. To je izmjena Poslovnika, zatim Zakona o ... Savjetu ministara, gdje se našlo samo za shodno da je gospodin Lajčak dao toliko prostora da ova vladajuća koalicija kaže da je to njihov kompromis i ništa drugo. Ja vidim u svemu tome da jednostavno ono što je gospodin Lajčak zamislio – to je jednostavno ovde i urađeno i potvrđeno. Ništa novo, izuzev onoga što u prethodnom periodu u radu ovog Savjeta ministara je rađeno, a to je da je više potvrđeno nametnutih zakona od strane ovog parlamenta, ono što je nametnuo visoki predstavnik, nego zakona koji su trebali da dođu od Savjeta ministara na ovaj parlament pa da mi raspravljamo. Znači, kompromis je samo ono što visoki predstavnik nametne, a mi preuzmemo i ovde glasamo, jel možemo, kažu, samo promijeniti, ako to ovde verifikujemo u ovom parlamentu. Tako funkcioniše ova zemlja sa nametanjem zakona i dobrom glumom prema javnosti, gdje javnosti se kaže: evo uspjeli smo da parafiramo sporazum, da bi narod zaboravio da ono što je nametnuo visoki predstavnik, da je to potvrđeno ovde od strane tih političkih partija, a to da li se šta moglo desiti u ovom periodu ove krize, to pojedince ne interesuje. A svjesni smo da imamo 27 tako teško stanje što se tiče i samog zaposlenja, da imamo dosta ljudi teškog materijalnog stanja koji nemaju mogućnosti i vremena da razmišljaju šta ih može nočas da zadesi. Ono što želim da kažem, još iz principjelnih razloga, za koje ljude neću biti, i kada se ubuduće budu predlagali u izvršnu vlast, kako na nivou BiH, tako i na nivou entiteta, a to je za ljude koji budućnost svojoj djeci grade van prostora entiteta i van prostora BiH. Nisam siguran da će povući dobre poteze i donijeti dobre zakone, učestvovati u kompromisima koji će biti kompromis za dobro, počev od moje porodice i mog djeteta koji živi na ovom prostoru i kome ja ne gradim vani ništa van prostora ove zemlje koja se zove BiH i RS. I neću graditi dok god ima neke nade ovde. Ali ono što mogu da vidim i ono što sam vidio na ovom prostoru od entiteta do vrha BiH, povezala je jedna nit ljude koji se nalaze na političkoj sceni, da svi u 90% slučajeva svojoj djeci grade van ovog prostora što po stambenom pitanju, što po privrednom, što znači da u ovu zemlju ne vjeruju a, isto tako, što mene navodi jeste da ovom narodu je moguće svašta da se desi, dok ih god budu takvi ljudi vodili, iz bilo kog naroda. Da li je to iz mog naroda odakle ja potičem ili iz naroda drugih koji ovde treba da nađu kompromis i da naprave ovu zemlju da ona funkcioniše po mjeri onih koji žele ovde da žive. Oni koji ne žele, oni su već pokazali, po meni, i kroz imovinske kartone, ja to mogu da vidim i trebalo bi da se zapitaju zašto to rade. To su razlozi zašto ja, kao poslanik ispred Demokratskog narodnog saveza, sada neću dati svoj glas i podršku predloženom kandidatu za predsjedavajućeg Savjeta ministara. Hvala.
Zahvaljujem. Želim da kažem, ispred stručne službe sam dobio obavještenje da su ovde televizije Hajat i OBM, da je BHT ekipa tu, zajedno sa novinarkom i kamermanom, da BH radio cijeli dan prenosi sa linijom za direktno uključenje. Toliko onima koji su željeli da imaju informaciju. Trenutno su se prijavili po ovome redoslijedu: uvaženi poslanik Lagumdžija, Izetbegović, Bešlagić, Matić, Novaković, Kadrić, Genjac. Uvaženi poslanik Bećirović: replika. Izvolite.
Poštovani predsjedavajući, s obzirom da sam ja na početku današnje sjednice protestovao što ovaj parlament radi suprotno Poslovniku i suprotno zaključku kojeg je usvojio, evo i kolega Halilović je o tome govorio u svojoj diskusiji, a vi ste nam sada rekli nešto – hajde da to razjasnimo? U najmanju ruku, je li ima direktni prenos ove sjednice ili nema? Koliko je nama poznato, nema! Tako je. I nemojte ovde sada stvarati neki privid – ovde imaju mediji! U ovaj parlament, među ova 42 poslanika, uveden je jedan mrak. Ljudi koji su birali ovaj parlament ne mogu da vide šta se radi u ovom parlamentu. Zato neko treba biti odgovoran u ovoj zemlji. U SAD dva kanala prenose: jedan rad Senata, drugi rad ovog drugog tijela. U EU nemate nijedne zemlje gdje nema direktnog prenosa, nemate više nijednog susjeda BiH koji nema direktnog prenosa, ali u ovoj zemlji treba uvesti mrak da ljudi ne vide šta rade oni koji su birali, je li, ove ljude ovde u Parlamentu BiH, sve nas i ti ljudi nemaju prilike da transparentno prate rad Parlamenta i to treba vrlo jasno reći, a ne govoriti o tome da li je neko došao na minut-dva ili 28 minutu-dvije koje će dati u nekim informativnim emisijama. Ljudi nemaju priliku da prate cjelovito rad Parlamenta i to treba jasno konstatovati.
Ja ne znam u čemu je bila replika. Ja nisam rekao da je direktan prenos. Ja sam samo prenio ono što su mi stručne službe ovde dale kao objašnjenje za pitanja koja su ovde postavljena. Molim vas, sljedeći za diskusiju uvaženi poslanik Lagumdžija. Izvolite.
Zahvaljujem se, gospodine predsjedavajući. Ne znam ako gospodin Izetbegović bi želio? Vidim, tek sam shvatio da je on, ja sam čekao, mislio sam da će ljudi ispred vladajućih stranaka izaći pa ovo podržati, ovog premijera. A ima vremena, eto. Ako želiš, Bakire, prije? Dobro, dobro, pošto se od mene, vidim, očekuje ono što će sami sa velikim nestrpljenjem da urade, nažalost, morat ćemo ovako. Ja sam jedan od ljudi koji je izuzeo svoj glas i glasao protiv izbora ministra, predsjedavajućeg Vijeća ministara doktora Špirića, prije svega, kao čovjeka koji je izvanredna personifikacija ovakve vladajuće koalicije, ali upravo takva presonifikacija vladajuće koalicije, sa svojim sadržajem, nešto što je za nas potpuno neprihvatljivo i to nije tajna. Nije više ni važno gledaju li nas, koliko će koga od nas prenijeti i da li će! U krajnjem slučaju, jednog dana sve će ovo biti jučer i treba nekoliko riječi reći i radi onoga što će ostati upisano i mimo dnevne politike. Svaki parlament bira vladu zato što zemlju želi da povede na putu prosperiteta i, ako kreće ka krizi, da izvadi zemlju iz krize. Mi smo ovde zaista čuli da je prevaziđena kriza. Moguće. Nećemo se samo složiti od čega. Ono što je evedentno, a to je prevaziđena je kriza ove vladajuće koalicije, koja, evo gledam Jerka, postala je šestorka, on je prije godinu dana bio sedmorka, evo sad je šestorka. Dakle, prevaziđena je kriza unutar šestorke i to uopšte nije sporno. Nažalost, kriza u zemlji nije prevaziđena. I novo – staro Vijeće ministara ustvari je na neki način garancija da će ova kriza da se nastavi. Razlozi zbog čega sam ja bio protiv su manje-više ostali isti. Mislio sam da će se neki otkloniti u ovom ekspozeu. Sad sam čuo da je to obraćanje. Neke stvari su se promijenile. Prije godinu dana smo dobili ekspoze na stolove. Predsjedavajući je bio ponosan na ekspoze, s pravom, jer je ekspoze bio pun velikih riječi, pun velikih iščekivanja koje smo svi imali. Danas nema ekspozea na našim stolovima. Novinarima nije ni ekspoze podijeljen do unazad par minuta. Da li je to sad, ne znam? Može neko čitati sad odmah, pa početi komentarisati šta piše u ekspozeu sutra, to možda neće ljude toliko interesovati. Ja sam danas pitao predsjedavajućeg nekoliko pitanja i kako mi je on zaista na svoj način vrlo lijepo rekao da se u svojim odgovorima dotakao svih mojih pitanja. I zaista, čovjek se dotakao svakog, ni na jedno nije dao odgovor koji bi bio zadovoljavajući. On nije ni mogao više, nego da se dotakne. I nije ni mogao da da odgovore na ta pitanja jer on ih nema. Da li ima predsjedavajući Vijeća ministara odgovor na pitanje: da li će 15. februara, kada je dat rok za zakone neke, samo neke, o reformi policije, da li će to, recimo, kako u Akcionom planu Mostarske deklaracije piše da će se donijeti zakon ... za 29 školovanje ili, recimo, nezavisnom odboru? Mogao je da se dotakne makar jedne stvari. Da li će to biti nezavisni odbor policije u BiH ili na nivou BiH. Mogao je da nam da odgovor na pitanje da li će to biti ustanova za školovanje SIPA-e i DGS-a ili će to biti policije u BiH. Na to nažalost nismo dobili odgovor. Iz ovoga smo vidjeli da mi ustvari ostajemo bez jedne jasne vizije, strategije, bez odgovora na pitanje za prioritete: Ko će da uradi šta, do kada i kako? Danas smo prisustvovali – istina ja nisam jer sam bio na Komisiji, žao mi je – danas smo prisustvovali jednoj vrsti jedinstva vladajuće koalicije na tri zakona. Sva tri, pala. Dva zbog RS- a, jedan zbog Federacije, kako se već kolokvijalno kaže. Ali, ta privremeno narušena idila od jutros će biti prevaziđena za koji sat, kad budemo glasali. I tada će biti dovoljno glasova iz Federacije i RS i mi to dobro znamo, ali je red nešto reći. Ja neću ponavljati, bilo bi dobro da ste bar vi koji ste diskutovali prije godinu dana, bar vi iz vladajućih stranaka, da ste se podsjetili iz zapisnika šta ste tada tražili od Špirića i zbog čega ste rekli da glasate za njega. Rekli ste da glasate za njega jer je naglasak stavio na resterećenje privrede i samoodrživu ekonomiju, jer će uvesti subvencije i smanjiti poreze. Čak ste rekli, bilo je zamjerki na gender pa je rečeno da sljedeći put kad gender bude bolje izbalansiran, eto kao nek ti prođe ovaj put ali drugi put neće. Vidjet ćemo hoće li ovaj neki gender da se promijeni za koju sedmicu? Ako se može mijenjati nacionalno opredjeljenje, što se ne bi i pol mogao promijeniti. Istina, drugi je medicinski problem za to potrebno riješiti, ali i to je moguće. Vidjet ćemo kako će to izgledati. Također, tada smo čuli od čovjeka koji će govoriti iza mene da ćemo krajem godine, da je to test za ovo Vijeće ministara, na kraju godine ćemo mi to preispitati, vidjeti dokle su dobacili, pa ćemo ih onda smijeniti, ako treba. Oni se sami smijenili, baš me interesuje dokle su dobacili? Tada smo optuživani iz vladajuće stranke, najvažnije u ovoj zemlji, da se glasa za ovu vladu zato što se ona bavi ekonomskom pričom, a ne ispraznim pričama. Tada smo govorili o oduzimanju opljačkane imovine, tada nam je predsjedavajući rekao, neću uopšte govoriti o svemu, ne daj Bože, nemamo ni vremena za to, ali da vas podsjetim. Tada je rečeno da će se smanjiti alarmantan spoljnotrgovinski deficit. Usput budi rečeno, u ovih godinu dana trgovinski deficit je za prvih 10 mjeseci veći za preko milijardu maraka u odnosu na čitavu godinu prošlu i, kako stvari stoje, bit će veći za preko dvije milijarde maraka nego što je to bio prošle godine. Rečeno nam je u ekspozeu predsjedavajućeg da će nam biti ponuđena diferencirana stopa PDV-a. To čak nije ponuđeno ni Ivaniću pred izbore da dobije tu stopu. Ponuđeno nam je ovde također prošle godine u ovom ekspozeu da će biti ozbiljno razmatran i da će se posebna pažnja dati za donošenje zakona o oduzimanju nezakonito stečene imovine. Šta od toga imamo? Manje- više, dosta nam je poznato. Cijenjene kolegice i kolege, ja želim sa velikim žaljenjem da konstatujem da mi je žao što je ova prilika koju je Nikola Špirić imao nije iskorištena da zaista neke stvari ipak rastrese i da se ova koalicija, neka ostane zajedno, samo neka se protrese i da počne da malo ozbiljnije radi. Ja sam danas pitao i želim da svi znate, Zakon o Vijeću ministara postavio sam predsjedavajućem, nisam dobio odgovor. Iz autentičnog tumačenja koje možete naći na web sajtu Zakona o Vijeću ministara i Zakona o Vijeću ministara koji je nametnuo visoki predstavnik, vidi se da ništa nije pomaknuto u odnosu na ono što je gospodin Špirić problematizirao u svojoj ostavci. Nek mi neko nađe jednu rečenicu konkretno šta je pisalo u Odluci visokog predstavnika, a onda je u 30 međuvremenu promijenjeno kada je u pitanju Zakon o Vijeću ministara. Dakle, taj uslov se nije promijenio. Drugo, Poslovnik kada je u pitanju, svi smo konstatovali, uključujući i visokog predstavnika, da se izašlo u susret visokom predstavniku. Dakle, nikakav razlog nismo imali koji bi, razloge zbog kojih je gospodin Špirić podnio ostavku, bili promijenjeni. Moram također ovde da kažem da sam tražio da mi se da i odgovor na pitanje: Da li je akcioni plan ... kluba, da li je to novi program? Međutim, nažalost, ni tu nemam odgovora. Ono što je mene zabrinulo, pošto nemam, nažalost, ekspoze kao prošli put, ako sam dobro shvatio, neka me ispravi gospodin Špirić, ovde ostaje se na onom, na onim ciljevima od prije godinu dana, a ovde je on naveo samo neke, naglasak na nekim prioritetima koji nisu baš tako realizirani i od kojih se neće odustati. Ovde je jasno rečeno da je to policija, da je reforma javne uprave, RTV servis, volio bih da mi kaže je li to treći kanal ili nešto drugo. I saradnja sa Hagom? Ja sam iz toga zaključio, poredeći sa prošlogodišnjim, pardon, to je ovogodišnji ipak ekspoze, ali s početka godine, ovde u ekspozeu s početka godine prioriteti su bili također reforma policije, prioritet je bio suzbijanje korupcije. Da li to znači da je on ispao sada iz prioriteta? I dobro bi bilo da znamo da li će ovo Vijeće ministara i da li premijer ima namjeru sarađivati sa antikorupcionim timom OHR-a koji je sada najavljen, na koji način i da se ogradi od obračuna sa nevladinim organizacijama koji pokušavaju da uvedu malo više reda u borbi protiv korupcije. Ono što je također ovdje ispalo kao relevantan programski cilj a to je, cijenjene kolegice i kolege, Ustav, Ustav BiH i ustavna rješenja. Da li to znači da Vijeće ministara odustaje, ja znam da oni nisu ispunili ono što su obećali prije godinu dana, a da li to sad znači da su sad odlučili da to više im ne zamjeramo što ne ispunjavaju jer im to više nije ni cilj ili je u pitanju nešto treće! I na kraju, samo da vas podsjetim da je u vašim prioritetima bilo regulisanje pitanja granica BiH i obezbjeđivanje sprovođenja Sporazuma o sukcesiji imovine i statusa državne imovine? Bar je to svježe dokle smo dobacili. Neću govoriti o Koridoru Vc ali bi dobro bilo da nam kaže predsjedavajući Vijeća ministara šta on zna o tome. Zašto je nadležni ministar, da li uz njegovu saglasnost, se ponio kako se ponio prema ponudi EBRD-a da se da kredit od 300 miliona eura za odgovarajuće primarne autoputeve i saobraćajnice, prije svega na Koridoru Vc? Je li razlog taj što je strancima rečeno da se mora znati koliko će biti kilometara koje nacije, pa tek onda će da se dobije ili ima neki drugi? I na kraju krajeva, gospodine predsjedavajući, volio bih da sam dobio odgovor koji možda najbolje da svako sebi postavi od nas a možda neko od ljudi koji jednom bude čuo šta smo pričali će sebi postaviti. Ove godine mogli smo da vidimo da je 500 miliona maraka prikupljeno više od indirektnog oporezivanja nego što je planirano, tako nam je bar rekao direktor Uprave za indirektno oporezivanje. Moje pitanje je samo u sebi, žao mi je što nije premijer postavio pitanje svima nama pa i sebi: Šta bi sa tih 500 miliona, gdje odoše, šta je bilo s njima, šta misli s njima uraditi? I da ne govorim o čitavoj seriji pitanja koji se tiču i reforme javne uprave o koje se ovo Vijeće ministara oglušilo i nadam se da neću tako gospodina zamjenika ministra finansija, nadam se, da ga neću unesrećiti, zato što ću reći da je za svaku pohvalu ono što je on radio i pred ovim parlamentom i u Komisiji za finansije i budžet, da se stane ukraj jednom besprizornom ponašanju. Ako ovo bude razlog da se on ovdje ne nađe u novom sazivu, ja mogu samo da mu se izvinem zbog toga. Ja bih se sam potrudio da svako ko bude žrtva nenarodnog režima bude, ipak, jelde Bakire, na kraju rehabilitiran. Eto, hvala lijepo. 31
Zahvaljujem. Uvaženi poslanik Izetbegović. Izvolite.
Dakle, ja mislim da mi imamo jednu korektnu opoziciju, šalu na stranu, korektnu opoziciju, moglo bi i gore, moglo bi se to ... još gore! Međutim, posao opozicije je lak: tražiti rupe u siru i tvrditi da je čaša do pola puna, fali, da je moglo bolje i tako. A posao pozicije, onih koji prave vlast? Evo, od Dejtona naovamo je: to je već ozbiljnija i teža stvar, jel! Mislim da je činjenica da smo prije 17-18 godina imali jedan srušeni, urušeni, u sebe se urušio politički sistem, jednu urušenu vještačku privredu koja se, sama sebe, pod svojom težinom slomila. Niste je vi udarili sa strane, sama se urušila, je li, pa smo onda ... imali neke uticaje, neke vojske koje su prešle s istoka i zapada, naoružale, zavadile ove narode, pa smo imali četiri godine rata gdje su ta tri naroda bili podijeljeni u tri vojske, je li! Četiri godine se ratovalo, stvarala se ovdje mržnja. Eh, onda poslije toga je valjalo napraviti ... vlast koja će od ta tri naroda ... napraviti nešto funkcionalno, dakle privući investicije u jednu zemlju ... puno tenzija, neizvjesnosti, kriza. Neće kapital da dođe gdje mu je nesigurno, a onda se to očekuje, bez toga nema razvoja države. Ona nas prešla, država, zadužila za ondašnjih 24 milijarde dolara, ne daju nam više kredita. Hajde ti gradi ceste bez kredita, je li? E, valjalo je to rješavati i ići naprijed i mi imamo stalno tu nemoguću misiju da to ... da to napravimo i normalno da je lahko onda kritikovati da se nije dovoljno, da ne valja, da bi moglo bolje i tako! Moglo bi bolje. Naš ovaj cijenjeni premijer ili predsjedavajući Vijeća ministara gospodin Špirić, doktor Špirić, voli da koristi riječ izazovi. Ja mislim da će on se sad naći zaista pred pravim izazovom, jer evo vidite kako diskutuje opozicija i već ja vidim sutradan ove naslove u medijima, je li, koji će nas s Vama na čelu označiti kao jednu neozbiljnu vlast. Vama će reći da ste čovjek od lijepe riječi i krasnih, ... poslije kojih ne slijedi akcija, je li, dakle ispraznih riječi koje ne slijede djela. Dakle, mislim da ne idete s nule, da idete iz minusa jer puno toga onoga januarskog ekspozea se nije uradilo. E, dakle izazov, je li, da ih demantujete i da im dokažete da ste ozbiljan čovjek i da je ovo Vijeće ministara jedno ozbiljno Vijeće ministara i ja Vam tu želim uspjeh i obećavam Vam punu podršku na tom putu, dakle da se dokažemo kao ozbiljna vlast i Vi kao ozbiljan čovjek i ovo Vijeće ministara kao ozbiljno Vijeće ministara. U vezi one priče od maločas: ko je ovome narodu uzeo jednu godinu života, ko 50? Nije bila dobra prošla godina, trebala je ona biti bolja. Ja sam mislio da će biti bolja, međutim eto potpisan taj Sporazum o stabilizaciji i pridruživanju, bruto nacionalni produkt dignut za nekih 11%, plaće za 12%, industrijska proizvodnja za 10,5%, uzvoz jako povećan ali repromaterijala i mašina jako mnogo je uvezeno, to je dobro uvesti, penzije za 20%. Znači, ipak idemo s tim prosjekom od 10% godišnje u svim onim okolnostima koje sam ja maločas nabrojao. Kad nam sve one kugle objesite za noge i za vrat, ide se ipak naprijed i mislim da će se ići brže i bolje. O onome starom sistemu je bespredmetno pričati, davno je već prohujao ali eto, ipak, činjenica je da je on kao u onoj dječijoj igri. Znaš, Čovječe, ne ljuti se, napraviš čitav krug pa te vrati nazad. ... To nam se desilo. Tržišna privreda je, na kraju krajeva, morala zamijeniti onu diktiranu, jednopartijski sistem je morao propasti da ga zamijeni ovakva parlamentarna diskusija i život – gdje imate konkurenciju, gdje možete nekoga smijeniti. Gdje su se pravile i ceste i 32 pruge ali, dok bi mi napravili u onoj bivšoj Jugoslaviji jedan kilometar, u ovim razvijenim normalnim državama se pravilo tri-četiri kilometra. Kod nas su plaće bile 300-400 maraka, kod njih 3-4 hiljade maraka, milion bilo gastarbajtera iz te bivše Jugoslavije, eto otišli tamo tražiti. Hoću da im kažem! Na kraju krajeva su rekli: pa ovo ne ide, ovo je propalo, valja se vratiti nazad, unazad, ne može jednopartijski sistem, mora biti tržišna privreda i ova parlamentarna demokratija i Jovo nanovo. Hvala vam.
Zahvaljujem. Neko je repliku imao. Uvaženi poslanik Lagumdžija: replika. Izvolite.
Prvo sam se naivno obradovao kada je gospodin Izetbegović pohvalio opoziciju, onda sam shvatio, je li, čuvaj se ... kad darove nose! Gospodine Izetbegoviću, posao opozicije, bar nas, nije da tražimo rupe u siru, to je možda Vaša percepcija opozicije. Mi, nažalost, pokušavamo da nađemo ima li da vas natjeramo da makar malo nađete sira, a ne da sve bude samo rupa. To je naš posao sa ovakvom vlašću. Vi zaista imate potrebu da u ovom parlamentu optužujete nas za događaje od prije 17-18 godina. I sad želim da znate, dakle ne pada meni napamet, ja sam ušao u politiku iza Vas, ja sam u politiku ušao '90., boreći se da bude ... sistema ovo, da postoje prvi slobodni višestranački izbori i imam legitimitet i legalitet da pričam o demokratiji a želim da Vas podsjetim još jednom: prije 17 godina u BiH je bilo milion i četrdeset hiljada zaposlenih, od kojih je 640 hiljada radilo u proizvodnji. Danas u čitavoj BiH imate 640 hiljada ljudi, a njih samo 220 hiljada radi u proizvodnji. Danas na teritoriji Federacije BiH ima toliko ljudi da, vjerovatno, kad bi čuli Vaše objašnjenje, kako je penzionerima i kolike su plate i koliki je GDP, bilo bi im drago da oni dođu konačno u tu zemlju koju Vi videte u Vašim pričama. U krajnjem slučaju, na teritoriji današnje Federacije, '91. godine je bilo zaposlenih koliko danas u čitavoj BiH. Što se tiče jednog kilometra puta kod nas, a kod njih tri kilometra – u tome i jeste problem? Danas na jedan kilometar, dat ću Vam relevantnu statistiku: na jedan kilometar koji mi napravimo, u tim zemljama, koje su nekad pravile tri na naš jedan, oni sad prave 33. I nije problem što mi idemo sporo nego što oni idu brzo. I na kraju, da budem jasan, ona država, za koju Vi kažete da smo vas ostavili sa 24 milijarde dolara duga, ona se zvala Jugoslavija. BiH je imala mnogo manje pri čemu je BiH bila – to profesorica Hadžiahmetović siguran sam da vas može podučiti, ukoliko budete na zajedničkim sastancima o tome razgovarali – je bila jedna od rijetkih republika današnjih država koja je imala platni suficit i trgovinski suficit u odnosu na inostranstvo i druge države. Danas je taj platni deficit i trgovinski deficit, kao što sam rekao, veći nego ikada. I na kraju, ne možete Vi, gospodine Izetbegoviću, pobjeći od odgovornosti tako što ćete reći gospodinu Špiriću: S Vama, Špiriću, na čelu! Ma nije ovdje Špirić na čelu, Špirić je samo predsjedavajući vašeg Vijeća ministara. On je stvarno, gospodine Izetbegoviću, na čelu. Vi ste najveća stranka i sa onim koji su isto tako veliki, bez obzira kolike su im stranke. 33
Zahvaljujem. Uvaženi poslanik Izetbegović. Izvolite. Replika.
Dakle, ne znam ja bi li ljudi pomislili da žive u raju kad bi čuli kako ja to govorim. Ja samo govorim da se mi trudimo jer u teškim okolnostima radimo i eto da ide s nekih 10% naprijed. A kad bi Vas čuli, onda bi pomislili stvarno da su živjeli u nekoj krasnoj zemlji koja se nije srušila. Srušila se jeste, srušila se, to je činjenica. Znate, moje kolege, evo sjećam ih se dobro, su išli u „Unioninvest“, u „Energoinvest“ za neku plaću od 200 maraka da popiju kafu ujutro. Nije bilo posla, jesu na platnom spisku ali nema posla. Išli su, to je bilo fiktivno zaposlenje, bilo ih je 100, 200% više nego što ih treba biti. Zato su imali skup i nekvalitetan proizvod koji nije konkurentan, pa je to sve jednog dana leglo. U Zenici, u Tuzli, 10% mladića nije moglo ići u vojsku jer im je zdravlje stradavalo od te dobre industrije. Na kraju krajeva – to je ipak sve činjenica istorijska – propalo.
Uvaženi poslanik Lagumdžija. Odgovor na repliku, je li?
Pa, prvo, ja ne lamentiram nad državom koja je pukla jer granate iz te države, gospodine Izetbegoviću, su mene pogodile direktno, a ne Vas, tako da nema potrebe da mi na tu temu neki govor držite. To je jedno. I drugo, u Tuzli danas ima, samo da znate za Vašu informaciju, Tuzlanski bazen je bio najkonkurentniji bazen u jugoistočnoj Evropi sa stanovišta zapošljavanja jer je imao prvi bazen u jugoistočnoj Evropi koji je formirao tzv. klastere u kojima je čitava industija bila uzajamno povezana i to, manje-više, nisu sporne stvari. Ja ne lamentiram ni blizu za političkim sistemom nego za ekonomskom efikasnošću koja je bila 'Lambordžini' u odnosu na ono što imamo sada a to čak i naši ministri misle, samo neprijatno im da tako me hvale. I na kraju, jednu stvar sam zaboravio, ali kad me već tako tjerate da mi ispravljate neke potpuno lijeve stvari koje su, usput budi rečeno, potpuno netačne, sugerišem Vam da vidite ovaj stenogram a dužan sam da Vas ispravim. Možete negdje u Strazburu, kad odete tamo, reći da smo potpisali Ugovor o stabilizaciji i pridruživanju! Nismo ga mi potpisali kao što ste Vi rekli, mi smo ga parafirali. Ako Bog da, evo još predsjednik Vijeća ministara je rekao da ćemo ga i potpisati iduće godine, tako da ste Vi s Vašom diskusijom o uspjesima požurili! Ali znate kako jer stranci mogu misliti da Vi ne znate uopšte šta se nama desilo, pa bi dobro bilo da malo terminološki neke stvari usaglasite. Ako želite, ja Vam mogu dati vrlo iscrpnu statistiku o čemu možemo dalje razgovarati na ravnoj nozi. 34
Uvaženi poslanik Izetbegović. Izvolite.
... skinem naočale kroz koje 'Jugo 45' izgleda kao 'Lambordžini'. Dat ćete mi te naočale da i ja s njima malo svijet pogledam. Pa te naočale Vaše, kad Jugo 45 gledate, da Vam se čini da je to ‘Lambordžini’, dat ćete mi to da pogledam.
Zahvaljujem. Sad imamo jedan mali problem, samo polako. Ja sam, namjerno nisam htio da vas to upozorim ali moraćete pogledati Poslovnik – član 70., novi – koji smo usvojili, onaj isti koji nam nije visoki predstavnik nametnuo, gdje imate pravo da se javite za repliku i netačan navod samo dva puta. Vi ste, gospodine Lagumdžija, to svoje pravo iskoristili, nemate više pravo da se javite u okviru jedne tačke dnevnog reda. Zato ima neko drugi ako ima pravo da se javi, ako ne, nemate. Imate pravo samo dva puta, dva puta. Vi ste dva puta, završena priča. Sljedeći za diskusiju se javio uvaženi poslanik Bešlagić. Bešlagić, izvolite.
Ne, ne ja neću replicirati, mene to ne interesuje. Poštovane kolege, poštovani predsjedavajući, poštovani kandidatu za predsjednika Vijeća ministara, poštovani prijatelji, ja bih danas bio sretan da smo imali raspravu o postignutim rezultatima u 2007. godini, a ne ponovni izbor starog predsjedavajućeg Vijeća ministara. Za moju diskusiju opredijelio sam se iz jednog prostog razloga što prihvatajući objašnjenje gospodina Špirića za ostavkom smatrao sam da je principijelan, pa je u svom prvom izlaganju, koje je imao, rekao neke stvari zbog čega podnosi ostavku ali sutradan je rekao pravi razlog. Faktički gospodin Špirić nije imao podršku Vijeća ministara i to je činjenica, odnosno, bolje rečeno nije mogao biti prvi među onima koje je on izabrao ili, bolje rečeno, koje su mu postavile partije koalicije. Na osnovu svega izloženog, na osnovu činjenice da je od svih mjere na koje je gospodin Špirić stavio, ja bih rekao, akcenat zbog čega podnosi ostavku, ja sam pokušao stvarno da, ulazeći u te stvari, vidim da, npr., od onoga što je gospodin Lajčak nametnuo Parlamentu, 99,5-9% su mjere koje je Lajčak predložio, a 0,01% su ono što su usaglasile. Pa ako su to oni sebi, opozicione partije ili političari, prihvatili kao njihove, evo nek su i to, a kad se tiče ovog drugog dijela, u sklopu Vijeća ministara, mislim, da apsolutno nije došlo ni do kakvih promjena. Ja bih sebi postavio jedno drugo pitanje. Ja sam shvatio gospodina Špirića da je rekao da ono što je imao u svom prvom ekspozeu: da su to mjere koje on i dalje prihvata kao obavezu i da je u ovom drugom dijelu dao još neke zadatke. Ali ja bih više volio kada bi mogao da zamolim gospodina Špirića a da mi on to kaže, ali znam da neće moći reći. Kada je sljedeća faza podnošenja ostavke, kada je sljedeća faza, ja bih rekao, prouzrokovanja krize u ovoj državi ili ovdje su mnogi rekli da su pesimisti da će izvršiti ono što je ovdje rekao u ekspozeu, da će uraditi? Ja sam optimista da se neće desiti ništa od onoga što je rečeno. To je negativan optimista, a ja nisam nikada negativan, pa ću reći sljedeće. Ja bih zamolio da u svom nastupu ili 35 bolje rečeno u traženju, jer danas mi ne raspravljamo o novim članovima Vijeća ministara i Vijeću ministara, mi danas raspravljamo o kandidaturi gospodina Špirića, da, uvažavajući njegov stav koji je iznio u svom drugom ekspozeu kod podnošenja ostavke, pokuša iznijeti sastav Vijeća ministara koje bi moglo da prihvati obaveze koje je iznio u svom ekspozeu. Ako gospodin Špirić predloži iste kandidate, onda moram reći da ja ne očekujem velike promjene. Ne očekujem, ne očekujem nikakvu skoro realizaciju od ovog svega što je rečeno! Ali, ako u svojoj kandidaturi, svojih, odnosno, ljudi koji bi trebali da budu u Vijeću ministara zbog kojih je podnio ostavku, napravi ijednu promjenu koja bi bila usvojena od strane opozicionih, odnosno pozicionih snaga, ja bih bio sretan čovjek i mogao bih da kažem da mi to daje garanciju da je gospodin Nikola Špirić principijelan. Zbog toga ja, sigurno je, ono što smo i rekli: mi nećemo glasati za gospodina Nikolu Špirića! Ali, evo i danas, ukoliko on ostaje pri svom prvom izlaganju i današnjoj dopuni, ja ću svim silama podržavati i davati podršku realizaciji tih programa. Ali, dozvolite da ne mogu nikada biti opozicija da ne kritikujem ono što se nije realizovalo isto kao što svi trebaju to da rade. Zato nemojte nas smatrati kritičarima zbog kritike, smatrajte nas kritičarima da bi se nešto popravilo i da bi Nikola Špirić kao novi predsjedavajući, jer vi to možete izglasati, imate većinu, upravo njemu omogućite da stvori takav ambijent i takvu strukturu svojih kadrova da dođu do realizacije ovih projekata. Tada ćemo mi kao opozicija dati vam apsolutno priznanje ali sigurno da do tog trenutka, ako bude bez rezultata, mi ćemo biti pesimisti. Zato, još jednom naglašavam, ja sam pesimista, da ukoliko ne dođe do promjene u sastavu, u strukturi zbog koje je Nikola Špirić podnio ostavku, da će se nešto promijeniti. To je moje duboko ubjeđenje, volio bih da se varam. Hvala.
Zahvaljujem. Želim samo da podsjetim poslanike da je gospodin Špirić imenovan od strane Predsjedništva i da mi ovdje danas raspravljamo o odobrenju, odnosno potvrđivanju njegovog imenovanja. Sljedeći uvaženi poslanik Novaković. Izvolite.
Gospodine predsjedavajući, članovi Kolegija, gospodo ministri, gospodine predsjedavajući Savjeta ministara u ostavci, vidite, dobro je da je današnji ekspoze predsjedavajućeg pratilo ovoliko ministara ili, da ne kažem, ministara u ovolikom broju. Zaista je problem što danas nisu sjedili svi ministri ovdje i vjerovatno bi oni ovdje i sjedili kada bi gospodin predsjedavajući bio u poziciji da predlaže ministre. Onda bi njima bilo važno da danas budu ovdje. Ali evo, vidite, da ne bih izazvao bilo kakvu ... reakciju, da ne bih izazvao bilo kakvu repliku, ja ću potpisati ovo što ću dalje govoriti sa no komment. Čitam: 1. novembar 2007., „Onasa“: Bojim se da BiH ne plati cijenu i regionalnih potkusurivanja. Lideri u BiH nisu posvećeni zemlji nego međunarodnoj zajednici, i to su dva suprotna kolosijeka. Ne može mehanizme upravljanja zemljom držati međunarodna zajednica, a ja držati odgovornost u rukama. 36 2. novembar, „Srna“: Ukoliko žele da ja upravljam, ja sam jedini u ovoj zemlji za to da se utvrdi princip odgovornosti za vršenje vlasti, a ne princip odgovornosti za nevršenje vlasti jer moramo znati ko vlada i ko je odgovoran za situaciju. Nebojša Radmanović, „Radio slobodna Evropa“, intervju: Ono što jeste bio problem u funkcionisanju Vijeća ministara jeste rad jednog broja ministara koji su se ponašali neodgovorno. 10.12., Milorad Dodik: Sastav Savjeta ministara je stvar Nikole Špirića i skupštinske većine ali smatram da je najbolje da ostanu svi dosadašnji ministri jer je lakše s njima raditi nego s nekim novim. 22.11. Ako se htjela osnažiti uloga predsjedavajućeg, zašto nije rečeno: ukoliko ministri ne prate zalaganje predsjedavajućeg na njegovom programu kojeg je prihvatio Parlament i koji vodi ka evropskim integracijama, predsjedavajući može da promijeni jednu trećinu ministara pa bi bilo i zakona o sportu i zakona o lijekovima i zakona o himni i grbu jer tada bi ministri svojim liderima rekli: ukoliko budemo protiv zakona, predsjedavajući će nas smijeniti. Šta drugo nudite? Da se obezbijedi snaga u Vijeću ministara? BiH nije suverena država, BiH 12 godina suvereno upravljaju međunarodne institucije. Predstavnici vlasti izabrani na izborima su glumci vlasti. Oni treba da snose krivicu za neuspjeh. Visoki predstavnik se bavi socijalnom politikom u našoj zemlji. On je dužan da vrši implementaciju civilnog dijela Dejtonskog sporazuma, a ne da mijenja Ustav BiH. Ja sam prvi predsjedavajući Savjeta ministara od potpisivanja Dejtona koji je podnio ostavku. Druge ne možete tenkovima istjerati sa funkcija. Ja sam podnio ostavku da bi upozorio na stanje u državi. Moja ostavka, pošto sam je podnio u skladu sa Ustavom i zakonom, i o njoj se ne može raspravljati, može o uslovima ukoliko ljudi shvate da nešto u našoj zemlji treba mijenjati. Sa mnom ne mogu računati pod istim uslovima da budem i razvlašten i odgovoran! Ako misle da dobro radim, onda će mi dati veća ovlaštenja da bi zemlja uspjela. Ja neću da budem čovjek koji će upravljati neuspjehom. 3.11.2007. godine: Ne želim da ostanem na ovoj funkciji bez podrške onih koji su doprinijeli da se odlučim na ovakav potez, rekao je Špirić i ocijenio da su naredni dani presudni za BiH. On je naveo da se i Predsjedništvo BiH ponijelo slično kao visoki predstavnik za BiH kada ga nisu pozvali na sjednicu da obrazloži razloge svoje ostavke. Zakazali su sjednicu, a da mi nisu omogućili da im obrazložim razloge moje ostavke. Nije Nikola Špirić odlučio kako je odlučio zato što je dan sunčan ili pada kiša, već zato što je na sceni duboko nepovjerenje prema Savjetu ministara BiH. No komment.
Zahvaljujem. Sljedeći za diskusiju uvaženi poslanik Kadrić se javio. Izvolite.
Zahvaljujem se, gospodine predsjedavajući. 37 Dakle, ja ću vrlo kratko da kažem nekoliko rečenica. Ja ću dati svoj glas za odobrenje imenovanja Nikole Špirića za predsjedavajućeg Vijeća ministara i dobro je što je on ponovo prihvatio tu kandidaturu i, kad su u pitanju te stvari, ja tu nemam nikakvih dilema. Šta želim da naglasim u ovoj situaciji? Ono što je na kraju svog izlaganja Špirić rekao, a to je: rekao je da će se ostvarivati veća i bolja saradnja između Vijeća ministara i Parlamenta. Zaista, ja očekujem u budućnosti da ta saradnja bude konkretnija, efikasnija i plodonosnija i očekujem da u budućem radu i Vijeća ministara i Parlamenta ta saradnja bude zaista efikasnija. Želim ovdje da potenciram i očekujem od Vijeća ministara da u budućnosti dadnu veću pažnju zaštiti državne imovine jer smo svjedoci da se ta državna imovina od strane entiteta otima i da, na neki način, dolazi u opasnost ova državna imovina i u tom smislu od Vijeća ministara očekujem veću zaštitu državne imovine i provođenje ovoga Sporazuma o sukcesiji. Također, očekujem od Vijeća ministara i od ovog parlamenta da rade efikasnije na provođenju Aneksa VII Dejtonskog sporazuma, na takav način što će se svako vratiti svojim domovima i da ćemo u budućnosti, pogotovo, kad budemo razgovarali o ovome budžetu za iduću godinu, da ćemo ovom pitanju dati veću pažnju. Zahvaljujem se.
Zahvaljujem. Uvaženi poslanik Genjac. Izvolite.
Poštovane kolege, poštovani predsjedavajući, ja moram priznati da sa izvjesnom gorčinom govorim o ovoj temi i prisustvujem ovoj današnjoj sjednici, iz razloga što mislim da ovdje ima elemenata određene farse, nepotrebne ovoj Parlamentarnoj skupštini. Naime, ja mislim da je gospodin Špirić, sa elementima ovih događaja koji su bili, ako je već pristao na ponovni mandat i sa kabinetom kakav se predviđa, mogao i povući ostavku pa bi mi sve ove rasprave i ... razgovore i rad komisija itd. zamijenili razgovorom, recimo, o tome kako ćemo ispuniti uslove predviđene da potpišemo Sporazum o stabilizaciji i pridruživanju za nekoliko mjeseci ili kako ćemo ispuniti srednjoročne i dugoročne, odnosno kratkoročne i srednjoročne uslove i Sporazum o stabilizaciji i pridruživanju, odnosno integrisanja BiH. Nažalost, na neki način spašavamo kredibilitet gospodina Špirića na taj način što govorimo o tome i ja mislim da će gospodin Špirić imati u vidu tu činjenicu da se postavi malo na poziciju parlamentarca i da li bi i on kao parlamentarac pristao na ovu ulogu i kako bi se ponio u toj poziciji. Bio bih sretniji da je razlog našeg podržavanja ili nepodržavanja premijera ono što je urađeno u ovih do sada godinu dana pa da bez obzira na unutarstrančka i međustranačka uslovljavanja raznoraznih vrsta unutar parlamentarne većine da nam bude primarni kriterij ono što je urađeno u Vijeću ministara u proteklih godinu dana, a ne da bude obrnuto – ta već rečena međustranačka uslovljavanja unutar parlamentarne većine. Ali, tako je kako je u našoj BiH, sa svim njenim specifičnostima. Mi moramo, na neki način, dati novi kredit bez obzira što tokom ove godine nije bilo rezultata. To je realnost. Bilo je pritužbi da se ne prisustvuje na Parlamentarnoj skupštini od strane ministara i zamjenika ministara, pa čak i kad se postavljaju poslanička pitanja što je obaveza cijelog sastava Vijeća ministara. Bilo je pritužbi da određeni ministri ne provode ni dva dana sedmično u Sarajevu, bilo je pritužbi da gospodin Špirić, kao šef 38 tog orkestra, nije uspio da pokrene tu mašinu u pravom kapacitetu. To su sve realnosti koje mi u ovoj situaciji moramo izreći. Razgovarajući danas sa gospodinom Špirićem na Komisiji za imenovanje, mi smo uspjeli dotaći, kao što je već rečeno, ili pokrenuti i neka konkretna pitanja. Ja hoću da govorim o obećanjima predsjedavajućeg Vijeća ministara. Obećano je da će članovi Vijeća ministara prisustvovati sjednici Parlamenta, da će ta saradnja između Vijeća ministara i Parlamenta, odnosno Parlamentarne skupštine dobiti one dimenzije koje su i poslovnički određene i Zakonom o Vijeću ministara i koje moraju biti takve kakve jesu. Obećano je dalje da će se Vijeće ministara i njegovi ministri baviti ažurnim rješavanjem pitanja i kreiranjem, ažurnim kreiranjem dnevnog reda na samoj sjednici. Obećano je, također, da ovaj program koji je pred nama i koji je naša obaveza – da će biti ažurno ispunjen. Ja sam očekivao, moram priznati, i u samom obraćanju kandidata, odnosno nominiranog, imenovanog predsjednika Vijeća ministara, predsjedavajućeg Vijeća ministara u današnjem obraćanju da će biti malo više konkretnih stvari. U onome što smo čuli danas: namjera i opredjeljenja, dobrih namjera i dobrih opredjeljenja ima zaista za dva mandata. Međutim, mislim za ovu situaciju, pogotovo specifičnu situaciju imenovanje nakon godinu dana, ponovno imenovanje, situaciju u kojoj se nalazimo, rokovi u kojim se nalazimo, mislim da je bilo i vremena i razloga i prostora da se ponudi akcioni plan za ispunjenje obaveza, za potpisivanje sporazuma i za ispunjenje obaveza i kratkoročnih i srednjeročnih iz Sporazuma o stabilizaciji i pridruživanju. Akcioni plan sa rokovima, izvršiocima, ciljevima itd.! Mislim da je to način ... da se evaluira rad Vijeća ministara i da se može uspješno pratiti od strane Parlamentarne skupštine jer opredjeljenja ovako postavljena uvijek ostavljaju prostora da se kaže - rješavanje je u toku. I to rješavanje može biti naredne godine, one tamo godine i da na kraju mandata ustanovimo da u tom rješavanju u toku ništa nismo postigli. Moramo, dakle, imati, moramo, imati akcioni plan sa rokovima, izvršiocima, planom kako se to ima namjeru jer mi jednostavno ne smijemo sebi dozvoliti da gubimo vrijeme nakon ove godine koja ipak karakteriše dosta gubljenja vremena, ako to već nije urađeno. Ja mislim, ja znam da Direkcija za evropske integracije radi jedan program integrisanja BiH. Oni su saželi i ispunjavanje obaveza i stabilizacije i ispunjenje obaveza ... Da bi se potpisao Sporazum o stabilizaciji, rade jedan program integrisanja BiH i Direkcija će to uraditi. Ja mislim da bi predsjedavajući Vijeća ministara, naravno, ukoliko bude potvrđen itd., da bi morali imati to u vidu i da bi početkom iduće godine trebali ovdje imati taj akcioni plan pred Parlamentom. Istovremeno, ja ću se malo i banalnijim stvarima pozabaviti u odnosu na ova svjetska pitanja politike. Ja sam danas i na Komisiji zamolio predsjedavajućeg i zatražio njegov odnos prema osiguranju uslova za rad Parlamentarne skupštine jer je to vezano za Vijeće ministara. Po deset poslanika sjedi u prostorijama veličine 20 kvadrata i kada dođe neki novinar mi jedne kolege zamolimo da izađu da bi jedan dao izjavu novinarima itd., itd. Nijedan predsjedavajući komisije u Parlamentarnoj skupštini nema svoje kancelarije, svoje sobe! S druge strane, u ovoj istoj zgradi koja je vlasništvo Parlamentarne skupštine, odnosno dodijeljena je, pripada Parlamentarnoj skupštini, čak i zamjenici ministra imaju kabinete i šefovi njihovih kabineta imaju, imaju prostorije. Dakle, ja upozoravam na ovo pitanje i da budući predsjedavajući ima to u vidu da se, jednostavno, na principima, kvalitetnim kriterijima vrijednim za sve, rasporedi taj prostor pri čemu se moraju konačno osigurati uslovi za rad Parlamentarne skupštine za vrijeme koje nam dolazi jer, jednostavno, mi ćemo imati ogroman broj poslova i Parlamentarna skupština 39 i njene komisije, naravno, i Vijeće ministara. Zgrada je nova i ja ne vidim razloga zašto se kasni sa tim pitanjem! Sljedeća stvar koju ovom prilikom hoću da istaknem i to, to, to je, dakle vezano direktno za Vijeće ministara. Direkcija za evropske integracije koja naravno ima svoj značaj, koja, vrlo izražen značaj, u ovom trenutku ima, također u vrlo skučenim uslovima, po nekoliko službenika u istoj prostoriji! Materijalni, kadrovski itd. uslovi su vrlo loši i ja mislim da u ovom ... akcionom planu i onome što očekujemo: konkretni plan Vijeća ministara za narednu godinu da bi i to moralo naći mjesta. Konkretne stvari, konkretne namjere, sa rokovima, i konkretni program za iduću godinu! Kada nam se dostavi, mi ćemo na kraju iduće godine biti u prilici da ocijenimo kvalitetno rad Vijeća ministara. Hvala.
Zahvaljujem. Želim samo da upozorim da imamo mali problem. Znači, Komisija je imala zadatak samo da provjeri da li se ispunjavaju svi uslovi propisani Zakonom o Savjetu ministara BiH ... Predstavničkog doma za imenovanje na funkciju predsjedavajućeg Savjeta ministara koji smo dobili prema Odluci Predsjedništva. Mi imamo činjenicu da prvo Komisija ta ista pitanja postavlja sada i ovdje. Znači, bavila se temama da imamo dupliranje rasprava. Prvo smo čekali Komisiju dva sata, a nakon toga tu istu raspravu prenosimo ovdje u Parlament. Mislim da je Komisija trebala da uradi dio posla samo da se vidi da li su se stekli uslovi za imenovanje, a da onda tu raspravu raspravljamo ovdje u Parlamentu što bi nam pojednostavilo današnju ovdje diskusiju. Ali evo, s obzirom da je tražio repliku uvaženi poslanik Novaković, izvolite.
Vidite, kolege, nije, nije korektno tražiti rokove od predsjedavajućeg kad vi predlažete ministre koji treba da govore o rokovima. Pa vi ste ti koji predlažete rokove, bez obzira šta ja mislio. Ali predsjedavajući ne predsjedava Savjetom ministara nego savezom ministara. Ja čak mislim da on ima volju, itekakvu volju da uradi, možda veću od svih ministara ili skupa ili pojedinačno. Ali Vi, gospodine Genjac, ćete predložiti imena ministara koji će dati rokove, nažalost, a neće predsjedavajući. A jedan od tih ministara kojeg ćete Vi predložiti je prošli put diskutovao suprotno predsjedavajućem. Dakle, nije, nije korektno, gospodo, danas o takvim stvarima govoriti, a sutra ćete vi biti ti koji utvrđujete rokove. Nažalost, vjerovatno ni vaš ministar neće utvrđivati rokove nego će mu neko zadavati rokove.
Uvaženi poslanik Genjac. Izvolite, replika.
Vrlo kratko. Komisija ima mandat da ocijeni podobnost kandidata po zakonu ... Jedan od postupaka je postavljanje pitanja kandidatu i razgovor i to dakle nije sporno. Nakon toga, ocjenjuje kao što i svaki poslanik. 40
Je li se pitanje odnosi na ekspoze ili na njegovu podobnost?
Pitanje se odnosi na njegove namjere, na njegov plan, na njegov ekspoze. To, gospodine predsjedavajući, to ujedno ne isključuje pravo svakog poslanika na plenarnoj sjednici da postavi pitanja nominiranom kandidatu iz oblasti ekspozea. Nema tu nikakvih problema. Što se tiče ove reakcije kolege Novakovića, potpuno se slažem s Vama, samo uz jednu ogradu. Predsjedavajući Vijeća ministara nek se obrati Parlamentu i neka kaže kada neki od ministara ne ispuni svoju obavezu. Onda mi možemo kao parlamentarci svoju obavezu izvršavati. Da li će neko samim nominiranjem biti određen na način hoće li ili neće, to ne znamo, ali, ako ne bude neko od ministara radio svoj posao, predsjedavajući je tu da upozori Parlament i onda mi možemo reagovati.
Zahvaljujem. Sljedeći za diskusiju uvaženi poslanik Bahtić. Izvolite.
Zahvaljujem. ... /kratko prekinuto snimanje/ ... da ću dati svoj glas dr. Špiriću, iako nismo zadovoljni s učinkom Vijeća ministara u prethodnom periodu. Međutim, mora da znamo kakav je bio politički ambijent i regionalna dešavanja ... ona koja su itekako uticala na rad Vijeća ministara i vlade i sviju nas ovdje. Ove napade, optužbe iz opozicije, ja razumijem u potpunosti. To su žalopojke koje slušamo svaki dan i one nisu ništa drugo nego pokušaj gubitnika da dođu na vlast. Ni u jednoj demokratskoj zemlji gubitnici ne ... na vlast. Pa valjda je BiH demokratska država, slobodni demokratski izbori bili, narod je sebi izabrao vlast, narod vjeruje u tu vlast. Ako ova vlast bude slabo radila, sljedeći put doći će druga vlast. A kako su radili? Imali su jednom priliku: od 'Alijanse za promjene' napravili su Alijansu za progone, potjere! I u pravu si, kolega Lagumdžija, kad kažeš - dokle je dobacila ova vlast. Malo, dosta manje od vas. Vi ste dobacili čak do Gvantanama. Kad ste bili premijer i ministar, protjerali ste nevine ljude čak do Kube. Dotle ste dobacili.
Molim vas da se vratimo na tačku dnevnog reda.
Pa to je diskusija, tačka dnevnog reda! Ja želim ovom prilikom da se zahvalim šestorki, međunarodnoj zajednici i visokom predstavniku Lajčaku za evropski put i parafiranje Sporazuma o stabilizaciji i pridruživanju. Mislim da je to nešto najbolje što se desilo u ovom periodu, da svaki rad i rezultat se mjeri učinkom. Znamo da opozicija SDS i SDP nisu glasali, normalno. Po 41 meni, znači nisu za evropski put, a ovamo pričaju i prosipaju demagogiju. Meni je drago da je Bosna-ekspres sa šestorkom krenuo ka Briselu i Evropi. Koliko će taj put dugo trajati, kad ćemo stići, zavisi od nas? Šestorka vozi za Brisel, ali bez SDP-a i Lagumdžije. Imali ste priliku, mogli ste do sada, da ste radili kako treba, kad ste bili na vlasti. Do sada bi imali ... sporazum, potpisan Sporazum o stabilizaciji i pridruživanju. Kazali ste međunarodna zajednica, opozicija! Pa imam ja ovdje isto, donio sam i ja članak gdje visoki predstavnik kaže da je kod nas opozicija sterilna, jalova, što se kaže, nemamo uopšte opozicije. Evo, to je tu. Vidi! Fino piše. Posebno predstavlja ... SDP Zlatka Lagumdžije bolesnom borbom za svoje, on blokira demokratske procese u društvu. Pa međunarodna zajednica, visoki predstavnik, najtiražniji dnevni list „ Avaz“, Vaš omiljeni list koji Vi čitate. I, po meni, glavni i najodgovorniji krivac, vjerujte što, što ... je upravo, što mi zbog Vaše bolesne ambicije za vlast, gospodine Lagumdžija, Vi, samo Vi, ne SDP, jer Vi svim načinima putem podaničkih plaćenika, putem udbaša po institucijama blokirate svaki dan sve procese u ovoj državi, sve projekte. .... Nije on ... nažalost, mi ćemo ...
Molim vas, nemojte ...
... mi ćemo raditi i bez vas i uspjet ćemo. Vaš cilj je jasan i to valjda svima treba da bude jasno: Vama je cilj da ova vlast ne uradi ništa za tri godine! To je Vaš cilj. Meni je jako žao, nećete uspjeti. Pa nemate Vi nikakve ... ni programe, ni ideje.
Pričamo o ekspozeu gospodina Špirića. [[zajednička diskusija i smijeh]]
Vaša, Vaša jedina strategija je borba za fotelju, za vlast, ništa više. Smijite se vi, pa niko nije ovdje toliko naivan da vas ne kuži. Pa šta, javnost to zna ... Plašite ovaj narod nekakvom krizom. [[zajednička diskusija]]
Samo malo, molim vas, da završi.
Kolega, kolega Bećiroviću, ja mislim svojom glavom za razliku od tebe koji si ... na daljinski ... Nažalost, niste vi to krivi. Ja samo mogu jedno da kažem kako radi opozicija na čelu sa Zlatkom Lagumdžijom. Ja vjerujem da će biti trajna opozicija, da nikada neće doći do vlasti dok je Zlatko Lagumdžija na čelu SDP-a i opozicije. 42 Toliko i hvala.
Zahvaljujem. Sljedeći za diskusiju se javio uvaženi poslanik Dokić, pa Džaferović, pa Okolić. ___________(?) [[nije uključen mikrofon]] Ispucali ste svoje replike, nažalost. Izvolite.
Gospodine predsjedavajući, gospodine predsjedavajući, kolegice i kolege poslanici, ja nisam mislio da se javljam za diskusiju ali evo povuklo nas, povuklo nas je. Htio bih da podsjetim da mi danas ne diskutujemo o sastavu Savjeta ministara već da je na dnevnom redu izbor predsjedavajućeg Savjeta ministara. Većina je diskutovala o sadašnjem predsjedavajućem Savjeta ministara, sa pozicije starog sastava Savjeta ministara i moram da priznam, evo, da je i mene to povuklo da se možda u tom kontekstu osvrnem ali u vezi sa onim što treba da uradi, evo, mandatar koga ćemo mi danas, nadam se, izabrati i unaprijed da kažem da će svi poslanici PDP-a dati podršku gospodinu Špiriću i na meni je odgovornost da ... /smijeh/ Ja to, valjda, razlikujem ali ovdje zaista sviju nas brine ono šta će se dešavati narednih godina i kakav ćemo imati Savjet ministara i, u tom pogledu, ja želim da se obratim poziciji, a ne opoziciji. Pozicija, evo ja sad kad pročitam sve šta su oni rekli, čini mi se da oni ne izražavaju rezerve prema Špiriću, već izražavaju rezerve prema skupštinskoj većini i prema sastavu Savjeta ministara koji se očekuje. Špirić još nije rekao svoje ali smo čuli, otkako smo već i danas komentarisali, šestorke da će biti stari saziv Savjeta ministara. I na Komisiji je bilo dosta diskusije o ovom pitanju i mogu da kažem da je većina poslanika izrazila svoj lični odnos prema ovom pitanju u kontekstu potrebe za određenim promjenama. E, ja sad ovdje pitam skupštinsku većinu: Hoćemo li mi dati novom mandataru za pravo da on od te šestorke zatraži da za svako ministarsko mjesto mu dostave najmanje dva kandidata? Ako damo u tom kontekstu podršku novom mandataru, onda ćemo imati pravo direktno od njega da tražimo odgovornost za ono što će uraditi novi Savjet ministara. Ako mu to pravo apsolutno uskratimo, onda ćemo opet imati, kao što neko iz opozicije reče, evo ja ću ga citirati: Nije ovdje na čelu orkestra Špirić već su ovdje na čelu orkestra šest lidera partija koje čine skupštinsku većinu. I, u takvom odnosu snaga, ja se bojim da nećemo puno, puno napraviti. 43 Poslije parafiranja Sporazuma o stabilizaciji i pridruživanju, napisao sam jednu kolumnu čija je poenta bila u tome da su svi dobitnici, da je dobitnik i visoki predstavnik i BiH, a posebno Nikola Špirić ukoliko dobije novi mandat, jer mu se pruža mogućnost da dobije ono što je tražio, a nije mogao dobiti zbog ustavnih ograničenja, a to su veća ovlaštenja. U kontekstu novog mandata, ima priliku da ostvari određene i kadrovske promjene u Savjetu ministara a to će moći, evo, ako mi odavde pošaljemo takvu poruku da ćemo mu dati za pravo da u tom kontekstu razmišlja. I moram ovdje, iako se ne tiče mene, da dam odgovor na jedno pitanje koje je postavljano i ovdje i na sjednici Komisije a ono je vezano za Lajčakovu Odluku o novom Zakonu o Savjetu ministara. Ja nisam partijski lider i nisam odgovoran za sve ovo, ali tu odluku ne samo da sam čitao već sam i hodao, tako da kažem, tu odluku: postoji jedna promjena u obrazloženjima koja je suštinske prirode, a ona kaže: da kvorum od šest ministara podrazumijeva obavezno prisustvo predsjedavajućeg i dvojice zamjenika. To je zaista krupna promjena koja garantuje da neće moći biti preglasan nijedan narod, kao što je izvorna odluka pružala mogućnost, s jedne strane, i koja isključuje mogućnost da zamjenik predsjedavajućeg vodi sjednicu Savjeta ministara, bez saglasnosti predsjedavajućeg. To je zaista krupna promjena, evo ... ne znam ili se neće da govori ili se neće da pročita, ali to je ta promjena koja je napravljena. Hvala vam na pažnji.
Zahvaljujem. Sad imamo dvije replike. Uvaženi poslanik Ajanović, pa Nanić. Izvolite.
Mislim da je ovo neozbiljan prijedlog koji je profesor predložio. Nijedna ozbiljna stranka na svijetu nikada ne bi dozvolila da se predlaže više ljudi da neko izabira iz njihove stranke te ljude! Logično je onda da će uvijek onaj koji presjedava izabrati najgoreg, jer će s njim moći da upravlja onako kako on hoće. Sinoć sam slušao jednu raspravu na hrvatskoj televiziji za grad Osijek gdje je isto tako bilo predlaganje dajte više kandidata pa ćemo naći, između sebe izabrati! Pa to su, to nigdje u svijetu se ne radi! U parlamentarnom svijetu se ne radi! Stranka koja dobije određeno ministarstvo, ona predlaže svog čovjeka, smatrajući da je predložila čovjeka koji je iz te stranke za tu funkciju i najbolji. Međutim, kratko je vrijeme ali moram nešto još da kažem. Ja lično mislim za ovih desetak dana, desetak mjeseci da je zapravo Parlament bio jedan od najvećih opozicionera prema ovaj našoj vladi ili, nazovimo je kako hoćemo, Vijeću ministara. Svi zakoni koji su došli a donose se tamo konsenzusom su ovdje totalno promijenjeni po 18 do 20 ovih amandmana je podnoseno za te zakone i nije mogao proći nijedan zakon ako se nije udovoljilo određenim promjenama. Tu je srž problema, problem svega ovdje u ovom parlamentu. Ali u Savjetu ministara je problem konstrukcije, koja je napravljena u Dejtonu, luđačke košulje koja je navučena na BiH a vi kad zdravom čovjeku navučete luđačku košulju, on nikad ne može se iz nje izvući, dok mu neko ne pomogne, dok ga ne odriješi. Znači, treba uraditi ovo što je predloženo, one tri stvari da bi mi pristupili Vijeću Evrope, da bi potpisali taj sporazum i što prije krenuli na promjenu Ustava koji, nadam se, da će razum ... 44 nadvladati i da ćemo stvoriti funkcionalnu zemlju gdje nećemo sami sebi biti opozicija. Istina je, ovdje govore opozicija i pozicija, pa ovdje je i pozicija sebi opozicija. A vi, opozicija je sebi opet pozicija a to je razlog radi toga što imamo takav odnos političkih snaga u Parlamentu, to je s jedne strane, i, s druge strane, što imamo stvarno neprirodan Ustav. To je sva suština.
nije uključen mikrofon
U vezi sa? Znam, ali, kao što sam već rekao, kršio bih Poslovnik ako bih vam dao mogućnost više od dvije replike u okviru jedne tačke dnevnog reda. U okviru jedne tačke dnevnog reda! Znači, to je poslovnička odredba. Možemo staviti, ako Parlament se slaže, da se ne stavi ograničenje, međutim takav je Poslovnik.
Krivi navod.
Svejedno, krivi navod i isto tako replika je u istom članu 70., član 13. izmjena i dopuna novog poslovnika. Znači, isti je član i za krivi navod i za repliku, samo dva puta u okviru jedne tačke dnevnog reda. Uvaženi poslanik Nanić je imao krivi navod. Izvolite.
Pa zaista nisam. Mislio sam da ću zadržati to u sebi, međutim ne mogu profesoru svom, sistemskom obraćanju, kao što on to zna reći da smo ovdje u ovom slučaju dobili po dva kandidata za svako ministarstvo; bilo bi dobro da je krenuo iz početka, bar bi mi savjest bila čistija i bio bih iskreniji prema sebi i onima koje zastupam ovdje da smo dobili i dva kandidata za premijera, pa bih onda ja; zaista da vam kažem iskreno zbog čega ću i podržati – jedino što sam dio te parlamentarne većine! A inače, ono što sam čuo ovdje, demagogiju koju smo čuli već treći puta i riječi političara, bez konkretnosti, ono što je moj kolega Genjac govorio, zaista nije razlog da se podrži takav projekt i takav način rada koji bi trebao da bude.
Zahvaljujem. Upozoravam sve poslanike da imaju obavezu da se jave predsjedavajućem kad napuštaju sjednicu i da kažu razlog napuštanja sjednice. Uvaženi poslanik Dokić. Izvolite. 45
Ja ne znam kako poslanika pamćenje ne služi da je upravo ovaj put Predsjedništvo – koje je zaduženo da imenuje predsjedavajućeg, proslijedi tu odluku ovdje – imalo dva kandidata i da je od dva kandidata biralo jednog. Drugo, nije ista situacija kada se potpuno nanovo formira Savjet ministara u ovom slučaju, sa ovom situacijom gdje imamo jednogodišnje iskustvo u radu tog savjeta, gdje je predsjedavajući u više navrata otvoreno ukazivao na neke ministre i problematičnost rada u vezi sa nekim ministrima. Dakle, i to i Parlament zna. Ako mi to nećemo sad da sagledamo i da vidimo tu činjenicu, onda mi ne želimo ustvari ništa da mijenjamo. I u tome je odgovornost pozicije. Ja hoću opet da to podvučem. Dakle, nije ovdje izbor, davanje izbora konkretno mandataru da on nasumice bira koga hoće. Opet će to biti izbor od one dvojice, npr., koga predloži ta partija koja je, to ministarstvo, odabrala. Dakle, potpuno je jasno i potpuno demokratski u ovoj situaciji da se pruži prilika da se naprave određene korekcije, kako bi nam dali za pravo sutra predsjedavajućem da otvorenije tražimo izvršenje odgovarajućih programa u odnosu na ono šta je bilo do sada.
Zahvaljujem. Uvaženi poslanik Đžaferović je sledeći diskutant. Izvolite.
Gospodine predsjedavajući, koleginice i kolege, meni je žao što se mi danas uopće nalazimo u ovoj situaciji. Ja dijelim mišljenje onih koji smatraju da nismo trebali danas biti uopće u ovoj situaciji nego da, ... umjesto evo rasprave o odobravanju imenovanja gospodina Nikole Špirića za premijera za predsjedavajućeg Vijeća ministara BiH, raspravljamo o nekim drugim stvarima koje se tiču realizacije onoga što je posao Vijeća ministara i što je posao Parlamenta. Ali, evo mi smo, dakle ja nisam zadovoljan radom ni Vijeća ministara u dosadašnjem radu niti sam zadovoljan radom ovog parlamenta, ali ne držim da je samo gospodin Špirić isključivo odgovoran za to ili Vijeće ministara ili samo mi. Mislim da je to rezultat jedne opće političke klime u BiH i ključna stvar koju mi trebamo napraviti, koju trebamo uraditi – a ja se nadam da ulazimo u to vrijeme – kreirati jednu pozitivnu političku atmosferu u BiH, u kojoj je moguće uraditi napredak i u kojoj je moguće praviti stvari koje BiH vode naprijed. U lošoj političkoj atmosferi, nije moguće napraviti pozitivne iskorake. U pozitivnoj političkoj atmosferi, moguće je praviti te iskorake i ja se nadam da smo mi sa onom sjednicom Parlamenta, kada smo usvojili Poslovnik ... otpočeli jednu fazu i nadam se da dolazi vrijeme kreiranja ove pozitivne političke atmosfere. Ja sve nas ovde u Parlamentu pozivam na jedanu vrstu takvog angažmana. Znate, ja vrlo često kada su imenovanja u pitanju govorim o specifičnosti BiH, o načinu formiranja postizbornih saveza, koalicija, parlamentarnih većina. Pa eto, imamo i više izraza za takvu stvar. Neće, neki neće da kažu da je to koalicija, nekima ne odgovara postizborni savez, parlamentarna većina, sve su to dakle nijanse. Do te mjere smo se izvježbali, upravo zbog toga što je zaista situacija u ovom pogledu u BiH specifična i mislim da te specifičnosti, naravno, moramo imati u vidu kada donosimo odluke ovakve vrste. Pitanje mandatara za sastav Vijeća ministara, pitanje Vijeća ministara je pitanje, prije svega, naravno, to je pitanje i želje i volje 46 političkih subjekata koji prave paralmentarnu većinu ali mislim da je ta politička volja determinirana nekim datostima koje su satkane i nalaze se u strukturi BiH, o čemu je profesor Ajanović na svoj način prije mene govorio. Dakle, to je pitanje, između ostalog, i izbornog rezultata i pitanje ustavne strukture BiH. U postojećoj situaciji, dakle potpuno je jasno da državna vlada mora biti sastavljena iz struktura iz kojih se inače sastavlja po našem Ustavu, a postojeći izborni rezultat je takav da se mi nalazimo u stanju u kojem se nalazimo i, naravno, ja ću podržati danas potvrđivanje imenovanja gospodina Špirića i zamoliti ponovo – dakle, i gospodina Špirića i zatražiti od njega, od Vijeća ministara i od svih nas ovdje – da radimo na kreiranju jedne pozitivne političke klime, u kojoj je moguće napraviti iskorake ..., dakle iskorake, a kriterij je evropski i euroatlantski sigurnosni put BiH. Dakle, da se okupimo oko ispunjavanja uvjeta koje ova zemlja treba da ispuni, da bi se normalno kretala svojim evropskim putem i putem učlanjenja u EU i da bi se normalno kretala svojim euroatlantskim sigurnosnim putem, odnosno putem učlanjenja u NATO savez. I, svi projekti koji budu dolazili iz Vijeća ministara a koji budu na tom tragu i budu u skladu sa tim standardima će imati moju podršku kao poslanika. Svi oni projekti koji ne budu bili na tom putu – prvo, ja pozivam da ih ne bude takvih koji neće biti na tom putu i koji neće udovoljavati standardima – od strane mene kao poslanika neće biti podržani. Ja sam i prošli put prilikom imenovanja govorio ovdje u Parlamentu i rekao sam da moj glas „za“ ne znači podršku za cijelo vrijeme. Ja vrlo pomno pratim rad Vijeća ministara i predsjedavajućeg Vijeća ministara i spreman sam, a to sam pokazao i nakon prvog glasanja, da i u javnosti reagiram ukoliko smatram da nešto nije uredu. Ja sam prozvao Vijeće ministara nakon što sam vidio da za dva mjeseca ili tri mjeseca, koliko je Vijeće ministara radilo, nisam bio zadovoljan sa brojem zakona koji su došli ovdje u Parlament. Još jedna stvar. Pošto se danas dakle ponovo oblikuje ova parlamentarna većina, zamolio bih i zatražio principijelnost u postupanju. Danas je neko o tome govorio i to zaista jeste veliki problem u radu ovog parlamenta. Ako nešto dođe sa Vijeća ministara kao usaglašen stav – ja znam da je u BiH potrebno postići saglasnost oko mnogih stvari i da bez toga nije moguće donositi projekte – ali ako se već nešto postigne kao saglasnost i to dođe iz Vijeća ministara kao projekt Vijeća ministara, jednoglasan projekt Vijeća ministara, nemojte, kolege, da se onda igramo žmurke, da onda poslanici jedne političke grupacije ulažu amandmane koji direktno podrivaju principe. Dakle, mi imamo pravo na amandmane, to nam niko ne može osporiti, ali podrivaju principe oko kojih su se neke stvari teško dogovorile. Takvu praksu imamo kod brojnih projekata. Ako budemo tako radili, ja mislim da ćemo mi u ovoj situaciji u kojoj se nalazimo ići naprijed. Toliko, hvala vam.
Naravno da će to izazvati repliku. Uvaženi poslanik Kalabić: replika.
Evo ja sam pokušao da danas ovo privedemo na jedan dostojanstven način kraju, ali ipak moram par rečenica reći, s obzirom na činjenice koje su nesporne i koje su prvi put u igri. Kandidat za predsjedavajućeg Vijeća ministara, htjeli to ili ne htjeli neki priznati, prvi je uveo jedan standard u BiH, a to je ostavka, kao njegov lični čin i odnos prema BiH i prema 47 problemima sa kojima se ona suočavala. Svidjelo se to nekom ili ne! I to je, pored parafa koji je stavio na Sporazum o stabilizaciji i pridruživanju, nešto što se ne može poreći. On je pokazao svoj odnos. Ali danas imam osjećaj da neki imaju problem sa glasanjem, imaju problem sa svojom savješću i to žele da imputiraju njemu. To ne treba tako raditi. Onaj ko ima problem u svojoj partiji, u svom klubu i sa svojim liderom, ne treba za tu vrstu problema da ih privaljuje Nikoli Špiriću, nego da postupi, eventualno, kao što je i on postupio u jednom momentu. Iskoristio je jedno demokratsko sredstvo koje svako od nas ima na raspolaganju, ali ga niko do njega nije koristio. On je to uradio i pokazao, vjerovatno, kako će se i ubuduće odnositi prema izazovima koji su pred njim. U ovoj zemlji, jedan način je da se uspije, a stotinu načina da se pravi opstrukcija. I on ne može izliječiti ovih stotinu koji su u rukama drugih pa, između ostalog, i nas ovdje i predsjedništva entiteta i ne znam ni ja koga. Zato je nekorektno da neko ko je ranije vršio određenu vrstu opstrukcije i, eventualno, provejavaju kroz neke diskusije neke moguće nove opstrukcije, da to se imputira gospodinu Špiriću, već će svako imati priliku da u ovom parlamentu pokaže odnos prema izazovima pred kojima se BiH nalazi, a ja neću posebno obrazlagati da je u ovom teškom vremenu, u ovom vremenu u kojem smo imali mnogo izazova, predsjedavajući, nadam se, novi Vijeća ministara pokazao svoj odnos prema svim tim izazovima. Hvala.
Uvažena poslanica Rajilić. Možete sačekati pa ćete vjerovatno dobiti razloga za ...
Evo vrlo kratko. Vi ste vidjeli da Klub SNSD-a danas posmatra ovu raspravu i pomalo se čudimo nekim ljudima koji se javljaju i iznose ovakve stavove, ali vjerovatno će biti prilike i vremena da se to na drugom mjestu kaže šta se radi. A moja konkretna primjedba, odnosno replika: gospodine Džaferoviću, nadam se da ovo sad što ste rekli, oko ulaganja amandmana odnosi se i na vaš klub i na vaše usaglašene stavove prije iznošenja zakona ovde pred Parlament, pa da se ne dešava da imamo suprotna mišljenja. Znači, ja bih vas molila da to kažete i svom klubu, a ne da se to odnosi na druge klubove. Hvala lijepo.
Uvaženi poslanik Džaferović. Izvolite.
Dakle, princip je princip. I ako je princip ovo o čemu sam ja govorio, onda je neprincipijelno ukoliko se taj princip primjenjuje samo na nekoga, a nekog ne primjenjuje. Princip se primjenjuje na sve. Prema tome, ja kontam ili računam da sam ozbiljan čovjek i kad diskutujem znam šta govorim, je li. Ja ne znam, ja nisam shvatio istup gospodina Kalabića kao repliku, mada ste mu vi dali riječ, je li, tim povodom na moje izlaganje. I nemam namjeru zaista da uopće odgovaram. Ja mislim da sam iznio samo jedno realno stanje u kojem se mi nalazimo i iznio poglede šta mislim da bi trebali da radimo. I ja svog kolegu Kalabića pozivam da zajedno radimo na realizaciji našeg evropskog i evroatlantskog sigurnosnog puta, u skladu sa standardima koji se trebaju ispuniti od strane BiH za učlanjenje u EU i NATO savez. Ništa više. Dakle, i vi ćete imati mene kao saveznika tu, sasvim sigurno. Toliko. 48
Zahvaljujem. Sledeći za diskusiju se javio uvaženi poslanik Okolić pa Hadžiahmetović.
Uvaženi predsjedavajući, poštovani članovi Kolegija, kolege poslanici, dragi gosti, evo ja ću pokušati – s obzirom da je ovo zaista ozbiljna tema: izbor novog mandatara i stavljanje u funkciju izvršne vlasti BiH – da budem što precizniji i što kraći. Molim, uključi tamo mikrofon da čovjek glasno i jasno ...
Nemojte se obazirati. Molim vas da ne dobacujete, da pustimo sve da pričaju. Izvolite.
Ne, možda može tajno reći nešto, a možda nešto javno. Dobro. Znači, pokušaću da budem veoma kratak. Mi smo danas na Komisiji raspravljali nešto što nema veze sa Parlamentom jer na Komisiji utvrđujemo nekakve principe i podobnosti, a ovde odlučujemo ... posle ekspozea, ili ne znam nečega drugog, što je gospodin mandatar iznio, da li je to moguće ili nije moguće da funkcioniše u budućnosti. Da ja nisam prije ovo vremena unazad, možda i osam-devet mjeseci, čuo određene prepiske – znači, ovo je moje mišljenje – i došlo do određenih zaključaka da u Savjetu ministara ne funkcionišu sve stvari onako kako bi trebalo da funkcionišu u jednoj zemlji i da tu je nemoguće primijeniti određene sankcije i da zbog toga trpi i snosi određene posljedice i BiH. Svjedoci smo raznih natpisa, raznih izjava itd. i raznih čak i povlačenja institucionalnih, kada je u pitanju BiH. Da toga nije bilo, ja bih rekao, evo mandatar je pred nama i imaće priliku da se sa svojim Savjetom ministara pokaže, kao što je bilo to govora u januaru ove godine, kada je rečeno: ima priliku da se pokaže on sa svojim Savjetom ministara. Međutim, danas na moje pitanje – opet kažem, iznosim svoj lični stav i moj zaključak – da li je on mišljenja da će moći dobiti od političkih lidera, tzv. šestorke koju je i on i ostali rekli, dobiti nekoliko predloga ili barem dva za ministre koji participiraju iz te partije?, nisam dobio ubedljiv odgovor, ustvari nisam dobio odgovor da je to moguće. Dobio sam odgovor da je to i njegova želja, ali da to otprilike nije moguće i da mi svi to političko stanje znamo u zemlji. Zato sam ja skeptik da li će doći tu do bilo kakvih promjena, zato sam skeptik da će se možda ovaj parlament za jedno godinu dana ponovo naći u istom sastavu i u istoj poziciji da možda raspravljamo opet možda o ovoj stvari i nisam siguran da će to ići opet onako kako bi to bilo najbolje po BiH. Ja bih podržao predsjedavajućeg Savjeta ministara odmah i ako treba – što kaže narod i sa dvije ruke – da on ima mogućnost da izabere sebi saradnike ili da izabere od nekoliko predloženih saradnika sebi saradnike. Onda bi bio on direktno i odgovoran za ljude koje je on izabrao i za saradnju među njima. 49 Pošto to, vjerovatno, neće moći biti moguće ispoštovati, to je sad stvar većine. Ja ne želim da kvarim uopšte ambijent i ne želim da dovodim u pitanje izbor Savjeta ministara u BiH. Ali ću još da kažem na, ne znam, nečije izlaganje sljedeće, a to je: nije valjda da sve političke partije koje trebaju da daju ministre u ovu vladu imaju samo po jednog kandidata koji je sposoban u toj partiji koji može da obavlja tu dužnost ministra. Čini mi se da svaka partija ima barem dvojicu tako da ono obrazloženje da ne može se dati više kandidata, zato što imaju samo jednoga koga su fiksirali koji je, po njima, taj koji može biti ministar i nijedan više, ja vidim u svakoj partiji po više kandidata. Hvala lijepo.
Zahvaljujem. Uvaženi poslanik Jovičić: replika. Samo malo, samo malo, sada ćemo završiti brzo. Izvolite.
Poštovani predsjedavajući, dame i gospodo, ja ću vrlo kratko. Ja ne znam šta gospoda iz opozicije misli, kao što je gospodin Okolić rekao - da je neka stranka predložila dvojicu. Evo ih deset kandidata! U čemu bi se oni razlikovali? Samo u tome je li neki mršaviji, deblji, viši, niži, šta bi se tu promijenilo! O čemu se tu radi i šta je vaš cilj da vi stalno potencirate o nekom broju? Drugo, pa naravno da ih upozorim, evo drugo, da vama iz Kolegija dam jedan prijedlog ako je moguće, a ja se nadam da ćemo mi danas potvrditi imenovanje gospodina Špirića. Izražavam žaljenje što nema kamera ali ako je moguće ikako u Poslovniku da se napravi jedna intervencija, pa da mi svaki mjesec dana potvrđujemo imenovanje Savjeta ministara, a da ova gospoda, kad budu kamere uključene, iz opozicije, se pokazuju kako su eto samo oni zaduženi za brigu ovih građana, za bolji život, za evroatlantske integracije, za ulazak u Evropu, a da mi iz parlamentarne većine, eto, smo samo dužni da njih izaberemo i ušutimo i nikad se više ne javimo! Zato ja vas molim i zaista mi je žao što nema televizijskog prenosa da ovo ljudi vide da samo oni brinu i ovi će iz Centra civilnih inicijativa, koje zaista uvažavam sve njih, danas registrovati da su se javili izuzev profesorice Malić i još nekog možda ko je izostao, pa će reći kako su oni dali doprinos. Oni su danas upravo napravili jednu konfuziju s kojom smo mogli da završimo, i da niko od njih se nije javio, pa evo ni ja, gospodin Špirić bio imenovan, jel' to ne zavisi, na svu sreću, od njih i zašto samo teže da komplikuju uvijek na svakoj sjednici. Zato vas molim, evo ponoviću, kamere da se obezbijede da samo opozicija govori, da oni pokažu da su oni samo jedini zaduženi da ova država uđe sutra u EU. Pa ko to ne želi? Svako želi. I završavam. Naravno, gospodine Okoliću, predlažem da svaki predsjednik kluba iz ovih stranaka naših partnerskih da vama po jedno pedeset imena, pa vi za sebe izaberite koje hoćete. Nećete time ništa promijeniti jer gospodin Špirić nema mogućnosti da smijeni tog ministra ako ne radi. A šta će mu stranka predložiti? Rekao sam, i zaista zbog predsjedavajućeg samo predložiti, on nema druge mogućnosti nego samo da vidi koliko je koji visok, manji, viši i kad dolazi i ne dolazi. Prema tome, nemojte time da odužavate ovu sjednicu, jer dajte da ovo završimo. Hvala. 50
Polako, polako. Svi ćete doći na red. Samo malo, prvo je javio se Novaković, je li tako, pa Okolić, pa Bećirović, pa Bešlagić. Izvolite, tim redom.
Ma vidite, ja se slažem sa – pošto je ovo moja druga replika, više neću imati priliku – ja se slažem sa gospodinom Jovičićem da je sasvim svejedno koga će predložiti predsjedavajući, odnosno da je manje bitno hoće li biti dovjica ili jedan ili petorica. Ali, gospodine Jovičiću, predsjedavajući je tražio javno da mu se predloži više kandidata kako bi on izabrao jednog i predložio ovdje. Predsjedavajući gospodin Špirić je to tražio nekoliko puta, njegov partner i predsjednik Kluba PDP-a gospodin Dokić je takođe to tražio maloprije. Dakle, molim vas, mi ne tražimo da budu po dvojica, nama je sasvim svejedno koliko će biti predloženo kandidata gospodinu Špiriću. Vjerujte, sasvim svejedno, ja se sa vama slažem. Ko god bio tamo, ne misli svojom glavom nego onog ko ga je predložio, i neće on slušati Špirića nego će slušati svog šefa.
Zvahvaljujem. Okolić. Izvolite.
Evo i ja ću veoma kratko pokušati. Nešto mi je od toga uzeo gospodin Novaković. Gospodine Jovičiću, ja Vas razumem, međutim Vi niste izgleda razumjeli suštinu. Ja sam ovdje htio nešto drugo da kažem, ono što su i drugi tražili. Prvo su tražili iz pozicije ljudi to. Tražio je i vaš mandatar. Htio sam njemu da se pomogne. I treća stvar, ne tražim, ja nisam tražio, to dobro upamtite da vi, odnosno da oni dostave nama nego njemu, pa da on odredi i da on kaže: ja predlažem toga i toga, a ovdje Dom da se izjasni. Znači, ogromna je razlika, zamijenili ste teze, ma, malo ja zbunio se čovjek.
Zahvaljujem. Uvaženi poslanik Bećirović.
Vrlo kratka replika kolegi Jovičiću. Pošto on predlaže da uključimo kamere, kako, citiram ga, reče: da čujemo šta opozicija govori. Evo, ja predlažem jedno kompromisno rješenje gospodinu Jovičiću: da uključimo kamere ali ne moramo sad snimati već da repriziramo nastupe ljudi iz vaše stranke od, recimo, godinu i po dana kad ste vi bili u opoziciji.
Zahvaljujem. 51 S obzirom da nemamo više – ne, ne, ne, samo malo, molim vas polako – uvaženi poslanik Bešlagić je odustao od replike, ... znači, nemamo više za repliku. Netačan navod imamo. Samo uvaženu poslanicu Hadžiahmetović za diskusiju. Izvolite.
Pa evo, ja ću nastojati iako sam mislila da će današnja sjednica izgledati sasvim drugačije s obzirom da sam pretpostavljala da svi znamo o čemu je riječ. Međutim, izgleda da baš neki neće da znaju o čemu je riječ! Meni je drago da se PDP vrati u salu jer, kad god svi poslanici PDP-a izađu iz sale, ja se bojim da ne budemo na ivici kvoruma. Ja sam da smo mi danas u nekoj normalnoj situaciji ne samo danas, ali evo potencirat ću baš danas, kad dajemo saglasnost za imenovanje mandatara, poučena prethodnim iskustvima i vi ćete se sjetiti ovdje su sjedili predstavnici međunarodne zajednice, diplomatskog kora, civilnog društva, puno uposlenika Parlamenta itd. a kad se sad okrenemo i to nam puno govori da nemamo baš tako normalnu situaciju, pa onda se trebamo tako i odnositi. Kolega Špiriću, ja sam pažljivo slušala opet naravno uvodno izlaganje, naravno dovela sam ga u vezu i sa prethodnim uvodnim izlaganjem, ali sam još pažljivije slušala današnje diskusije i o stanju u BiH, o ekonomskim poređenjima BiH i republike prije dvadeset godina. To u ekonomskoj istoriji, znači prije 1 7 godina i danas, o stanju unutar Vijeća ministara, odnosu Vijeća ministara i Parlamenta, unutar Parlamenta između stranaka itd. i zaključila, a naročito s pažnjom slušala prijedloge i diskusije kolega iz SDS-a koji zaista stoje. Ja ću vas samo podsjetiti da ovi prijedlozi su ustvari na liniji imenovanja normalne vlade. Normalna vlada, da mi imamo normalnu vladu, normalnog mandatara, mandatar bi imao mogućnost da bira. Pa bih ja predložila kolegi Špiriću da obzirom da može se, ne daj Bože, desiti da opet dođe vrlo brzo u ovakvu situacija da pod hitno izmijeni Vijeće ministara i pretvori ga u zakon o vladi i da bude premijer normalne vlade jer može u narednoj ... biti u poziciji da bira. I meni je drago da je SDS predložio upravo da promijenite taj zakon. Drugo, ja vam predlažem da u naredna tri do četiri mjeseca precizirate tako to, tri do četiri mjeseca obaveze koje nam stoje: četiri obaveze za potpisivanje Sporazuma o stabilizaciji i pridruživanju. Da vas podsjetim: reforma policije, reforma Javnog RTV sistema, zatim reforma javne uprave i saradnja sa Haškim tribunalom. Puno je posla i jako puno problematičnih područja. Ako cijenite da bi aprili ili maj bili ciljni datumi da potpišemo sporazum, dajte odmah prijedlog šta treba uraditi u Vijeću ministara i ovdje u Parlamentu da okončamo naše obaveze. Sad imamo samo četiri, ja ću vas podsjetiti, najvjerovatnije iza toga slijede 34. Da bismo bili efikasni, hajmo početi pričati nekim drugačijim načinom. Pa, sve ove priče možemo otvoriti kao pitanje komunikacije i efikasnosti rada državnih institucija, u cilju unapređenja, naravno, da bismo postigli, odnosno postali normalna zemlja i postigli nivo institucionalnih kapaciteta kakve imaju normalne zemlje. Hvala vam.
Zahvaljujem. S obzirom da nema više prijavljenih, ja zaključujem raspravu. I pitam gospodina Špirića ima li potrebu da odgovori na neka pitanja? Nema replike. Zatvorena je rasprava, zaključena je rasprava. Izvolite. 52
Gospodo, predsjedavajući, cijenjene kolege i kolegice poslanici, uvaženi gosti, sa pažnjom sam naravno slušao današnju raspravu i bilo je tu mnogo pitanja koje su poslanici jedni drugima postavljali. Ja ne bih da ulazim u to, ali ono, dakle, bilo je pitanje: Šta se promijenilo od ostavke do danas? Ja mislim da se promijenilo mnogo stvari ukoliko mi želimo da ova zemlja uspije. Ja vam tvrdim da je Nikola Špirić, da je bio neodgovoran prema ovoj zemlji, mogao da ne podnese ostavku, ali bismo još uvijek bili u krizi. Ne bi bilo ni parafa na Sporazum o stabilizaciji i pridruživanju! Ovo Vijeće ministara kojim sam rukovodio osam mjeseci je plaćalo cijenu neuspjeha političkog dogovora, a ne zato što mi to nismo htjeli. I dakle poslije te ostavke su lideri sjeli, bila je Mostarska deklaracija, Akcioni plan i napravili smo snažan iskorak i zato je parafiran Sporazum. Nije nam niko ništa poklonio, neće ništa BiH biti poklonjeno na evroatlantskom putu. Danas sam u ovome obraćanju rekao šta jesu naše obaveze da bi koncem februara na zasjedanju PIK-a BiH dobila prolaznu ocjenu da potpiše ovaj sporazum. Poslije potpisa ovog sporazuma, dolazimo u kvalitetno novu situaciju, lideri političkih partija, jer će morati da ispunjavaju, svi moramo ispunjavati uslove da bismo došli do statusa kandidata i do punopravnog članstva. Biće manje iracionalnih političkih i politikantskih priča u BiH. Ja se ne bojim da smijenite Vijeće ministara kad god ocijenite da ono ne radi. I zahvalan sam svima koji su spremni na to i dopala mi se diskusija mog kolege Džaferovića, sa kojim sam dugo proveo u poslaničkim klupama. Barem sam ja pokazao da nisam zaljubljenik u ovu funkciju. I biće još izazova na ovom putu. Ali, dakle ja sam ubijeđen da možemo završiti i vas molim da podržite svoje kolege iz političkih partija, koji su u radnoj grupi, da dođemo do zakona. Ustavni sud će završiti priču oko RTV sistema vrlo brzo, ja se nadam. Neću da govorim, ne znam kakvo će rješenje biti. Reformu javne uprave smo unaprijedili, zato mi je žao što niko ne govori o rezultatima. Dakle, potpisali sporazum sa entitetskim premijerima, formirali Fond za reformu javne uprave, doveli nove ljude u javnu upravu i uradili mnogo posla i moramo to nastaviti, jer je i to ocijenjeno od Evropske komisije kao dobar posao. Saradnja sa Hagom? Dakle, moraju sve agencije da daju sve od sebe da dobijemo pozitivnu ocjenu. Dakle, to su četiri uslova i da iskoristimo pozitivnu atmosferu da to uradimo. Najmanje je ovdje bitno hoće li Nikola Špirić danas biti premijer. Nije! Moramo završiti ovaj posao. I meni je žao što se kompletna procedura ponavlja. Mislite da ja uživam u tome. Ali i ostavka je demokratski čin koji skrene pažnju faktorima da nešto nije u redu, da moramo napraviti iskorak, sa mnom ili bez mene. I vjerujte, ja sam možda jedan od rijetkih koji nije zaljubljen, dobivam samo veće breme ako me podržite a ja se ne bojim tog bremena ako ćemo doći i želim da budem čovjek koji će potpisati Sporazum za svoju zemlju. Odmah da vam kažem: to je izazov i za opoziciju i za svakog čovjeka koji se bavi normalno politikom. Zašto ne bi? Ali ja vas molim da pomognete i poslanici iz većine i opozicija. Ono što nije dobro, i to su kolege ukazale, da zakoni koje mi usvajamo u Vijeću ministara, takođe teškim raspravama, u okviru parlamentarne većine ne budu odbacivani. Nemoguće je onda napraviti zakon koji će ovaj parlament usvojiti. Ili je vrlo teško. Niko ne osporava da mogu davati ljudi amandmane, i opozicija i vlast. Ja neću da utičem kako ćete raditi. Ali ja vas molim da podržite ko god da bude u Vijeću ministara. Nije problem personalni ili nije isključivo personalni problem Vijeća ministara. Vidjeli ste: kad postoji politička volja da možemo uraditi posao. I zato je kvalitetan pomak što su se lideri dogovorili da će najmanje jednom u dva mjeseca sjesti sa predsjedavajućim i otklanjati političke zapreke koje ne stvaraju prohodnost u okviru Vijeća ministara. A moram da vam kažem: ja sam prvi puta prisustvovao tom sastanku. Sada da smo riješili mnoge stvari koje će omogućiti, bez obzira kakav sastav bude Vijeća ministara, prolaznost bar za četiri-pet 53 mjeseci. A biće na evroatlantskom putu još izazova! Možda i potreba za ostavkom, otkud znam! Ali to nije najgore za državu, moramo se naučiti da je to demokratski čin i da neće ništa biti ružno u BiH ako Nikola Špirić ne bude predsjedavajući ili bude smijenjen a ja vas i pozivam na to. Ali je ova ostavka otvorila raspravu o našoj zemlji. Rekla gdje su zastoji, svi ste imali priliku da kažete, svi. I to je novi kvalitet i ja mislim da nismo radili uzaludan posao, bez obzira što neko može reći i da je bilo gubljenja vremena. Žao mi je što nismo bili efikasni, žao mi je! A i možete misliti da smo napravili reformu Ustava, ali to je politički dogovor, na njemu se radi, ide teško. Dakle, moramo u konstituciji zemlje kakva jeste pomicati dnevno stvari. Ja sam spreman na to. I ja vas molim, evo dakle, za sve ove riječi koje su iskazane i od predstavnika vlasti i parlamentarne većine i opozicije: ja ih poštujem. I neće sigurno Nikola Špirić biti problem ukoliko svi zajedno pokažemo i iskoristimo ovu energiju da dođe do potpisa Sporazuma i da naravno radimo ono što jesu ekonomske reforme i što je interes svakog građanina BiH. Hvala svima onima i koji su lijepo pričali i onima koji su imali rezervu i onima koji me ne podržavaju, sve je to demokratsko pravo. Ja nemam razloga da se ljutim. Nemam razlog ni da tražim idelanu situaciju za sebe. Ja dijelim one vrijednosti koje dijele svi u ovoj zemlji. Da ja, ja nemam ništa protiv da se napravi zakon o vladi, nemam ništa protiv, ali nema političke volje, ne postoji. Ja sam to razgovarao sa liderima političkih partija. Oni kažu da to zadire u Ustav i u zakon. Pa evo, kad promijene Ustav i zakon, ja sam spreman da se povinujem i takvom dogovoru, ali je ovo bio način da iz nemogućeg crpimo moguće. Dakle, nemoguće je pričati o Savjetu ministara kao nekoj vladi koja ima sve prerogative vlade i ja jesam za to da se to definiše i da postoji princip odgovornosti za vršenje vlasti. Ali je nemoguće da mi u našoj zemlji nakon parafa Sporazuma ne pričamo o rezultatima. Kavi su da su, jesu dovoljni ili su mali! Ali, ako ne bude pozitivne promocije onoga što svi zajedno uradimo, mi ćemo stvarati osjećaj besperspektivnosti. Ali nije tačno: pomičemo se na evroatlantskom putu, može ići brže kada bude stabilnije, kada bude snažniji politički dogovor. Da ja ne bih dužio, dakle hvala vam svima. Vi se pitate zapravo danas hoće li Nikola Špirić biti predsjedavajući ili ne. I ja očekujem, naravno oni koji me podrže, podršku u daljem radu i Savjetu ministara. Hvala vam lijepo.
Zahvaljujem. Uvaženi poslanik Bećirović: poslovnička intervencija.
Gospodine predsjedavajući, Vi ste nam dali tumačenje da nakon drugog izlaganja gospodina Špirića poslanici nemaju pravo više da se javljaju za riječ. Ja upravo ispred sebe imam Odjeljak E) Tok sjednice, član 76. (Rasprava o tačkama dnevnog reda). Na bazi ovog što piše u Poslovniku i u članu 76. poslanici imaju pravo da diskutuju. Ako ima neki drugi član u ovom poslovniku i reguliše nešto drugačije od ovoga što je ovdje napisano, ja vas molim da nam to pročitate. U protivnom, trebate nam dozvoliti da komentarišemo ovo o čemu je govorio i gospodin Špirić.
Ovo je i po ko zna koji put da ... insistirate na kršenju Poslovnika. Ja Vam po ko zna koji put moram reći da mi u Kolegijumu smatramo da nismo prekršili Poslovnik. Da smo zaključili raspravu i da 54 svako onaj ko nije zadovoljan sa odgovorom na pitanje koje je postavio u raspravi može da se prema svom glasanju odredi prema imenovanju, odnosno odobrenju imenovanja predsjedavajućeg Savjeta ministara BiH gospodina Špirića. I ja sad stavljam na glasanje. Mislim da smo riješili ovo. Molim Vas, ja Vama ne mogu da dopustim da govorite zato što smo smatrali da smo riješili. Ne možemo dopustiti. Molim Vas, hoćete da stavimo na glasanje Vaš prijedlog? Hoćete da stavimo na glasanje Vaš prijedlog?
nije uključen mikrofon Ja sam se pozvao na član Poslovnika.
Niste ...
nije uključen mikrofon
Molim vas da završimo ovo u duhu onoga kako smo krenuli. Ja pitam Dom da se izjasni o tome da li smo zaključili raspravu i da više ne otvaramo raspravu povodom ovog pitanja? I da stavimo na glasanje tačku dnevnog reda koja se zove Odobrenje imenovanja predsjedavajućeg Savjeta ministara BiH. Molim vas da se pripremite za glasanje. Da li smo za to da li da idemo na glasanje, da zaključimo raspravu. Molim vas pripremite se za glasanje. Možete da glasate sad! Gospodine Bećiroviću, ne možete napustiti Parlament dok se ne javite predsjedavajućem. Morate se javiti predsjedavajućem ovdje.
nije uključen mikrofon
Naravno. „Za“ 29, „protiv“ tri, „suzdržanih“ četiri. Konstatujem da smo zaključili raspravu i da sad glasamo o Odobrenju imenovanja predsjedavajućeg Savjeta ministara BiH gospodina Nikole Špirića. Molim Dom da se pripremi za glasanje. Možete da glasate sad! „Za“ 28, „protiv“ osam, „suzdržanih“ jedan, sa dovoljnom entitetskom većinom – konstatujem da smo izvršili i odobrenje imenovanja predsjedavajućeg Savjeta ministara BiH gospodina Nikole Špirića. 55 Molim vas, samo trenutak. Znači, želim da čestitam Novu godinu svim poslanicima, svim građanima BiH i svim pravoslavcima želim srećan Božić. Mi ćemo se vidjeti poslije Nove godine. Bićete na vrijeme obaviješteni o sljedećoj sjednici. Zahvaljujem. Sjednica je završena u 17,05 sati.